text:
Flogmonopolið varð hálovað av Tjóðveldi og sosialistum yvirhøvur, men Sambandsflokkurin tónaði reint flagg og mælti til kapping í staðin
Tað var Sambandsflokkurin ið tónaði reint flagg. Vit søgdu: lat okkum fáa kapping, so lækkar ferðaseðlaprisurin, ferðafólkini økjast í tali, og øll service betrast munandi.
Hetta er rætta medisinið, og tit skulu bara síggja, hvussu vinnan fær óánaðar eyka kreftir. Í talvuni niðanfyri sæst, at ferðafólkatalið hevur svingað seg upp, sum ongantíð áður.
2018 er sjálvandi ikki liðugt, vit eru í september, og í ár fer samlaða ferðafólkatalið væntandi upp við einum 10% fyri alt árið.
Soleiðis virkar heilvágurin, og alt hetta kemur føroyskum brúkarum til góða.
NATIONALUR STÍVKRAMPI
Vit minnast, hvussu politiska buktingin og rembingin gjørdist. Landstýrismaðurin virkaði til tíðir sum um, hann hevði fingið nationalan stívkrampa móti kapping, men mátti at enda bíta í græsið.
Fría kappingin er eisini ein av faktorunum til stóra folkavøksturin í Føroyum. Sjálvandi er tað ein avgerandi faktorur, at ferðaseðlaprísirnir hálverast ella so. Eisini gevur hetta útisetum ráð til at koma heim til Føroya. Hví? Tí monopolið hjá samgonguni er nú burtur.
EITT ÁR EFTIR
Hvat hendi, nú eitt ár aftaná, at nationala monopolið fekk kapping? 100.000 ferðaseðlar hjá Atlantsflogi kosta minni enn 1000 kr. tur/retur.
SAS hevur eisini bíligar flogferðir, men lendir ikki líka regluliga enn, tí Atlantsflog er fremri í teknikkinum. Tað man fara at laga seg við tíðini.
Samanlagt er hetta ein fantastiska góð hending fyri vanliga føroyingin, sum nú hevur ráð til at flúgva. Vit mugu staðfesta, at nýggja leiðslan í Atlantsflogi virkar professionell og tænur føroyska samfelagnum burtur av, og eisini hevur tikið kappingina upp við beinleiðis ferðamálum úti í heimi, nú við nýggum nýmótans flogførum, væl arbeitt.
Eisini er hetta fult í tráð við útbyggingina av flogvøllinum til altjóða flúgving, kapping, service, ynskið um økt ferðafólka tal og betri prísir fyri brúkaran
Edmund Joensen
Løgtingsmaður fyri Sambandsflokkin


c: text/html

text:
OSTAHÚSIÐ – KJALLARI
Handan spælistaðið Perluna stendur ein stórur betonkassi. Ikki kann sigast, at hetta er ein arkitektonisk perla, men tó ein sannur dýrgripur. Ostahúsið kalla vit hetta sermerkta hús, tí hetta var Ostagoymsla hjá Meiarínum, sum húsaðist í Margarinfabrikkini í mong ár.
Niðaru hæddina í Ostahúsinum nevna vit Kjallarin, og hava vit innrættað hetta til eitt framsýningarhøli. Tað er rátt og lekkurt og lítið. Einastandandi til smáar og inniligar framsýningar, filmsýningar og upplestur. Og sjálvandi alt møguligt annað forvitnisligt.

robotstxt: allowed

filter: keep


text:
Eik letur upp ungdómsdeild í Havn12-02-2007
Fyri fyrstu ferð í Føroyum letur ein banki upp eina ungdómsdeild, ið bert er fyri tey, sum eru millum 18 og 25 ár. Tænastur, ráðgeving, tiltøk, kundaráðgevar og høli eru skræddaraseymað til ung í Føroyum. Eik letur deildina upp fríggjadagin 16. februar, og opið hús verður frá kl. 15 – 17
Størv leys at søkja10-02-2007
Nú eru 2 størv leys at søkja í Eik. Hesa ferð sóknast vit eftir einum dugnaligum fólki til høvuðsskrivstovuna og einum goymslufólki Yviri við Strond í Havn
Nýtt handilspláss: Keyp og søla av óskrásettum partabrøvum01-02-2007
Hevur tú hug at selja óskrásett, føroysk partabrøv? Ella vilt tú ogna tær slík partabrøv? Við nýggja handilsplássinum á heimasíðuni hjá Eik verður nú lættari at handla óskrásett pappírspartabrøv
Olja funnin nær Atlantic Petroleum-øki26-01-2007
Ein nýggjur oljufundur í Norðsjónum kann merkja, at meira olja er á Ettrick-oljuleiðini, ið er størsta aktiv hjá Atlantic Petroleum, enn higartil hildið
Nýtt íløgufelag á veg25-01-2007
Samstundis, sum Eik hevur selt síni partabrøv í íløgufelagnum Notio, er eitt nýtt og øðrvísi íløgufelag á veg


text:
Við Naomi Club kanst tú samla tær bonusstig á tína persónligu konto. Fyri hvørt keyp tú gert í handlinum, ella nethandlinum, fært tú bonusstig. Hesi stig kanst tú brúka at keypa fyri næstuferð tú vitjar okkum. Appin er løtt at brúka, og hevur eina strikukodu sum skal vísast tá keypt verður í handlinum. Í appini sært tú eisini tína saldo, hvørji keyp tú hevur gjørt, og ymisk tilboð frá Naomi Cosmetics. Tú hevur eisini møguleika at broyta tínar upplýsingar í appini. Hettar er kunda klubburin hjá Naomi Cosmetics, fyri øll tey ið elska kosmetik
keyboard_arrow_up


text:
Troyst ˙r himli
18. september 2017
Troyst úr himli
Ein maður talaði í Meinigheitshúsinum. Upp í talu sína knýtti hann eina frásøgn um sorg og vón til teirra, har deyðin hevur vitjað:
Ein kona í Onglandi átti ein son. Tá ið drongurin var 4 ár, doyði hann av krabba. Mamman syrgdi ómetaligt, alt tyktist so tómt, einsligt og høpisleyst. So gingu trý ár, og 1. apríl setti hon seg í bilin og koyrdi út á kirkjugarðin. Henda dagin hevði sonur hennara fylt 7 ár, um hann hevði verið á lívi. Hon græt og rópti hart í bilinum: ”Vís mammu eitt tekin!”
Komin út á kirkjugarðin, setti hon seg á kantin á grøvini. Tá hendi nakað. Ein smáfuglur, ein bringureyði tey kalla, setti seg á gravarsteinin. So fleyg hann yvir og setti seg á fremstafingur á mammuni. Har sat hann eina góða løtu og hugdi beint inn í eyguni á mammuni. Síðani setti hann seg á øksl hennara og pikkaði spakuliga tvær ferðir niður á øksl hennara, og so fleyg hann avstað aftur.
Mamman fór á føtur og var uggað, nú hon koyrdi til hús aftur.
Effie Campbell.


text:
Áki Bertholdsen 13.06.2018 (08:00)
Smuglaðu hassj fyri eina millión krónur til Føroya
Tá ið Norrøna kom til Havnar úr Hirtshals sunnukvøldið, vóru tað ikki øll av ferðafólkunum, sum høvdu reint mjøl í posanum.
Løgreglan sigur, at í samstarvi ímillum tollvald og løgreglu vóru trý ferðafólk tikin fyri at royna at smugla hassj til Føroya. Løgreglan sigur, at talan var um útlendingar, men teir vórðu so avdúkaðir.
Serliga tað eina málið vakti ans, tí í tí førinum var talan um tveir útlendingar, sum komu hendavegin við einum autokampara. Men tá ið hann varð kannaður, vórðu heili fýra kilo av hassji funnin í bilinum
Í hinum førinum var fann løgreglan 300 gramm av hassji, sum eitt útlendskt ferðafólk royndi at smugla til landið.
Síðani hava øll trý fólkini eisini verið til grundlógaravhoyringar í rættinum og úrslitið av tí var, at tey vórðu varðhaldsfongslað í fýra vikur.
Løgreglan vil ikki siga so nógv um málið. Í hesum sambandi vil løgreglan heldur ikki siga, hvussu útlendsku ferðafólkini høvdu goymt hassji. Men løgreglan sigur kortini, at bæði málini verða kannað sum um at hassjið var til føroyska marknaðin.
Og talan er sum stór virði, tí løgreglan sigur, at vanligi prísurin í Føroyum er eini 250 krónur fyri grammið, og sostatt er hendan nøgdin, sum hald varð lagt á sunnukvøldið, vert yvir eina heila millión krónur á svarta marknaðinum í Føroyum.
Hesa tíðina, menninir sita varðhaldsfongslaðir, skal løgreglan brúka at royna at fáa greiði á málinum, eitt nú, hvussu ætlanin var at selja tað í Føroyum, og eisini um fleiri fólk eru uppi í málinum.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Trúvirðið Bíbliunar
Bíblian er Guðs Orð, og er grundarlagið undir tí Kristnu trúnni. Vit trúgva at Guð við sínum vísdómi hevur givið okkum nakrar grundleggjandi sannleikar, og at hesir sannleikar eru niður skrivaðir í Bíbliuni. Tí hevur onkur til stuttleikar sagt, at Bible stendur fyri: Basic Instructions Before Leaving Earth
Bíblian er innihaldsliga:
- 66 bøkur
- 44 høvundar
- skriva í trimum heimspørtum
- skriva á trimum málum
- niður skriva í einum 1600 ára tíðarskeiði
Bíblian er tó samanhangandi í sínum boðskapi, og greiður frá søguni hjá Ísrael (Guðs útvalda fólkið), sum Hann lat Jesus føðast inn í mannaættina við. Bíblian er deild upp í tveir høvuðspartar, tað gamla testamentið og tað nýggja testamentið, men hesi eru tó tætt knýtt hvørt at øðrum:
“Eins og Móses lyfti upp ormin í oyðimørkini, so skal Menniskjasonurin verða lyftur upp,
fyri at hvør tann, sum trýr, skal hava ævigt lív í Honum.
Tí so elskaði Gud heimin, at Hann gav Son Sín, hin einborna, fyri at hvør tann, ið trýr á Hann, skal ikki fortapast, men hava ævigt lív.
Ikki sendi Gud Son Sín í heimin, fyri at Hann skal døma heimin, men fyri at heimurin skal verða frelstur við Honum.” – John 1:14-17
Trúvirðið
Tað er ongin loyna, at eg seti nógv fokus á trúarverju á blogginum, og ein atfinning man altíð finnur ímillum guðloysingar er sjálvandi atfinningin, at Bíblian ikki hevur nakað trúvirðið.
Tann yvirskeptiski
Verður tann yvir skeptiski nakrantíð nøgdur? James Croft (guðloysingur) segði soljóðandi í einari radio sending á unbelievable:
“The amount of eyewitness testimony of the death and resurrection of Jesus can never be enough to convince me, and it shouldn’t be enough to convince any reasonable person. I would never accept any amount of testimony as evidence of the resurrection. The only way I would accept the death and resurrection of anyone is if there were detailed medical records, and there were medical professionals there to verify the death, and I could stand beside the corpse myself, watching what happened.”
Hvussu kann ein tílíkur persónur nakrantíð finna prógv nokk? Hann hevur longu avgjørt við sær sjálvum, at hann vil aldrin góðtaka nakað prógv. Hetta er ikki ein neutral áskoðan, hetta er ein filosofisk neilig áskoðan, sum hevur ávirkan á úrslitið áðrenn roknistykkið er byrjað, akkurát sum við tí kosmologiska argumentinum.
Bíblian sjálv ger ikki nógv burtur úr at prógva seg sjálva, tað er ein sjálvfylgja. Tað er ikki Guð sum er á ákærubonkinum, men Hann er tann alvitandi og alvaldandi dómarin yvir okkara hjørtum.
Profeti (Gamla testamenti)
Sum eg nevndi áður, so handlar serliga gamla testamenti um lyfti Guðs, at Jesus skal koma í heimin og frelsa hvønn tann sum trýr.
Her eru nøkur dømir uppá Bíbilsk profetir um tann lovaða Messias:
Sálmur 22:15-19 (ár 1000 f.Kr.), ” Eg eri sum vatn, ið verður stoytt niður, allir liðir Mínir fara sundur; hjarta Mítt er vorðið sum vaks, tað bráðnar í brósti Mínum. Máttur Mín er tornaður upp sum pottabrot, tungan loðar føst í gómum Mínum, og Tú leggur Meg niður í dust deyðans. Tí hundar standa rundan um Meg, hinir óndu í hópatali sláa ring um Meg; teir hava stungið Meg ígjøgnum hendur og føtur. Eg fái talt øll bein Míni; teir hyggja at Mær og halda frægd at tí. Klæði Míni býta teir ímillum sín, um kyrtilin kasta teir lut.”
Hesin sálmurin er skrivaður 1000 ár áðrenn Jesus kom, og 400 ár áðrenn krossfesting var uppfunnin. Tó so verður krossfestingin upppensla fyri okkum her. Tað áhugaverda er eisini, at Jesus endurgav Sálma 22:1, tí Hann visti at sálmurin var um seg.
Mika 5:1 (ár 500 f.Kr.), “Men tú Betlehem, Efrata, sum so lítið hevur at týða til at vera millum túsund Juda! Úr tær skal ein ganga Mær út, sum skal vera høvdingi Ísraels. Uppruni Hansara er úr forðum, frá fortíðardøgum.”
Her verður profetera hvar Jesus fór at vera føddur.
Jesus fór at vera føddur av einari moyggj, sum eg eisini hava skriva um aðrar staðir:
Esajas 7:14 ” Tí skal nú Harrin sjálvur geva tykkum tekin: Moyggj skal verða við barn og eiga son, og hon gevur Honum navnið Immanuel.
Esajas 53:3, ” Vanvirdur var Hann – fólk vendi sær frá Honum – maður, fullur av pínum og kunnigur við sjúku; Hann var sum ein, ið fólk fjalir andlitið fyri, vanvirdur, vit roknaðu Hann fyri einki.”
Esajas 40:3, ” Hoyr! Ein er, sum rópar: “Gerið í oyðimørkini HARRANUM veg til reiðar! Javnið Gudi okkara vegin, har sum óbygt er!'”
Zakarias 12:10, ” Men yvir hús Dávids og yvir tey, sum í Jerúsalem búgva, skal Eg hella út náðiandan og bønarandan; tey skulu venda eygunum móti Honum, sum tey hava stungið ígjøgnum; tey skulu syrgja Hann, sum ein syrgir einasta son sín, og gráta sárliga eftir Hann, sum ein grætur eftir frumborna sín.”
Jesu lív og læra (Nýggja Testamenti)
Innan fyri tað akademiska stendur uppreisn Jesusar sera sterkt, tað er einans í gølubløðum og sensatiónellum filmum, at kritikarar sleppa fram at við sínum altíð væl seljandi boðskapi um, at alt nýggja testamenti bert er ein stór samansvørjing.
Ongin annar søguliga kendur persónur er so væl dokumenteraður sum Jesus, tað eru umleið 24,000 eintøk av nýggja testamenti, tey upprunaligu handritini av teimum synoptisku evangeliunum eru frá ár 55-70, harav elstu avritini eru frá ár 150-200. Jóhannesar evangeliið var ivaleyst skrivað um ár 90, harav elsta avritið er úr 100-150 og fleiri frá miðjuni til endan av 2 árhundrað (øld). Les meira…
Jesus føddur av einari moyggj
Er nakað prógv? JA!
Tær nýtist ikki at vita nógv um býflugur og blomstur fyri at vita, at moyggjar ikki kunnu føða børn, tá ið tær enn eru moyggjar. Menniskja reproduserar seg við, at eitt ovum (egg) hjá kvinnuni verður gitið av einum gamante (sáði), fyrst tá kann eitt barn byrja at vaksa í lívmóðurini.
Tað er heilt einfalt ongin annar møguleiki enn at kalla tað fyri eitt undur. So hvørji prógv tala fyri, at Jesus var føddur av einari moyggj, og at hettar var eitt undur?
Tey sum ikki trúgva uppá undur vilja sjálvandi beinanvegin kasta jomfrúføðingina til viks. Sjálv Maria, móður Jesusar, setti spurnartekin við tað heila tá ið eingilin Gabriel kunngjørdi henni tað.
Maria segði tá við eingilin:
“Hvussu kann hetta verða, við tað at eg veit ikki av manni?” (Luk 1:34)
Eingilin greiddi henni frá, at gitingin fór at verða av Heilaga Andanum
“tí skal eisini hitt heilaga, ið føtt verður, kallast Sonur Guds.” (Luk 1:35)
Eingilin viðgekk eisini at tað var eitt undur, og segði tí við Mariu:
“Tí einki er Gudi ómøguligt.” (Luk 1:37)
Guð ger undurverk – hevur skapt alheimin – og í hesum tilfeldinum gjørdi hann so, at Maria bleiv við barn. Les meira…
Kosmologiska argumenti
Kosmologiska argumentið (Kalām)
- Allar tilverur hava eina orsøk
- Alheimurin hevur eina tilveru
- Tí hevur alheimurin eina orsøk
Ofta verður sipa til, at Guð bert er ein “God of the gaps argument”, at vit brúka trúnna uppá Guð sum ífyllu. Men eg eri sannførdur um, at Guð, sum útgangsstøði, er tað mest logiska, at tað eru positiv prógv fyri Guði. Hann er tað besta fundamentið, at byggja onnur vísindalig ástøði á. Vit kenna líknilsi um teir báðar sum bygdu hús. Annar bygdi húsið á sand, (helst lætt, flott og stórt). Hin bygdi húsið á hellubotn (nógv arbeiði við at grava, minni tíð til at byggja húsið stórt og flott?). Glopraregnið kom, og áin brast.. vit vita hvat hús bleiv standandi 😉
Filosofi
Í undanfarnu grein hava vit nú sæð at tað er onki grundleggjandi gali við at trúgva á Guð og samstundis at vera vísinda fólk. Trupulleikin liggur grivin á heilt øðrum støði, nemliga í filosofi.
Naturalisma
Naturalisma er ein vísindalig lívsáskoðan, trupulleikin er, at hon frá byrjani útihýsir Guði, sálini, og øllum øðrum yvirnattúrligum.
“An atheist in this sense of philosophical naturalist is somebody who believes there is nothing beyond the natural, physical world, no supernatural creative intelligence lurking behind the observable universe, no soul that outlasts the body and no miracles-except in the sense of natural phenomena that we don’t understand yet.” – Richard Dawkins
Guðloysingar eru meira dogmatiskir enn trúgvandi kristin, tí tann einasta grundgevingin teir góðtaka er ein materialistisk natúrlig grundgeving. Vit kristnu eru opin fyri bæði tí materialistiska og tí yvirnatúrliga. Hetta er bert filosofiskt og ikki vísindaligt, tí teir útihýsa øllum øðrum áðrenn teir hyggja eftir prógvinum. Hetta kallast materalistisk naturalisma. Hevur man eina tílíka áskoðan kann man aldrin mótprógva, at ongin Guð er til, tí um útgangsstøði hjá teimum er, at ongin Guð er til, hvussu kunnu teir so koma til aðra niðurstøðu?
Vísindaáskoðanin (vísindaisma)
Vísind er ein leitan eftir grundgevingum. Tí átti tað at veri upplagt at spurt: Hvussu ert tú komin fram til ta niðurstøðuna, at allur sannleiki kemur frá vísind? Er sannleikin, at allur sannleikin kemur frá vísind? Nei, Hetta kann ikki prógvast við vísind, tí hetta er ikki eitt vísindaligt uppáhald, men eitt filosofiskt uppáhald.
Øll vísindalig granskan um upprunaheimsins er grunda á filosofi tað er ógjørligt at granska vísind uttan filosofi. Vísindin sjálv sigur onki, men vísindafólk siga nakað, og um hesi vísindafólk ikki eru góð til filosofi, so vera tær vísindaligu niðurstøðurnar har eftir.
Vísindafólk eru einig um, at alheimurin hevur eina byrjan. Tað vil siga at fyrst var onki, og so var alt. (modellini eru ymisk). Men er tað mest logiska so ikki, at um onki (rúmd, tíð og evni) sprongdist, at so má grundin til at hetta EINKI bleiv til NAKAÐ vera uttan fyri evni, tíð og stað? Les meira…
Vísind og trúgv hóska saman
Seinasta innleggið, eg skrivaði, skuldi aldrin verða fullfíggjað, men legði bert eitt útgangsstøði. Meiningin er at fleiri fylgjandi innlegg koma at prógva hitt fyrra. Í seinasta innleggi segði eg, at tann kristna trúgvin ikki bert er grundað á blinda trúgv, men á trúgv samsvarandi prógvum. Nú vil eg so royna at greiða frá, hvussu trúgv og vísind hoyra saman og tað næsta innleggið verður um tað kosmologiska argumentið (upprunafrøðisligu próvgrundina).
Trúgvandi og vísinda fólk?
Gudloysingar hava tað ofta fyri at gera trúgvandi til láturs og teir pástanda ofta, at átrúnaður og vísind ikki hóska saman:
“The conflict between religion and science is unavoidable. The success of science often comes at the expense of religious dogma; the maintenance of religious dogma always comes at the expense of science.” – Sam Harris
“All attempts to reconcile faith with science and reason are consigned to failure and ridicule.” – Christopher Hitchens
“I am hostile to fundamentalist religion because it actively debauches the scientific enterprise…. It subverts science and saps the intellect.” – Richard Dawkins
Hetta er ein sera álvarsom og vanlig ákæra nú á døgum. Í hesari greinini vil eg vísa á at hetta ikki er satt og soleiðis eisini prógva, at tann trúgvandi hevur eitt betri útgangsstøði at byggja vísindalig ástøði á. Eisini vil eg líka leggja afturat, áðrenn eg fari víðari, at hetta ikki er vanligt á høgum vísindaligum støði, men at tað er framferarhátturin hjá nýatheismuni (ein meira stríðshugað, men ikki altíð so væl grundað, “rørsla”). Alister sigur tað so beinrakið:
“This is now seen as a hopelessly outmoded historical stereotype that scholarship has totally discredited.” – Alister McGrath
Seinni fari eg at vísa á, hvussu vísindin er gingin burtur frá hesum, men fyrst vil eg vísa á, at nevniliga trúgvin uppá Guð hevur verið, og er, tað besta útgangsstøði fyri vísind. Hesir menn niðanfyri bygdu sítt forvitni uppá, at Guð er ein guð við skili á tingunum, og man kann síggja nakað av hansara stórleika í skaparverkinum:
- Nicolaus Copernicus (1473-1543)
- Robert Boyle (1627-1691)
- Isaac Newton (1642-1727)
- Blaise Pascal (1623- 1662)
- Johannes Kepler (1571-1630)
- Louis Pasteur (1822-1895)
- Francis Bacon (1561-1626)
- Max Planck (1858-1947)
Eg veit fult væl, at summi av tykkum longu fílast á, at teir bara vóru trúgvandi, tí at tað onki annað val var. Men er tað ikki eitt sindur órættvíst at taka alla tað jaligu æruna burtur frá teimum, bara tí at teir vóru trúgvandi og livdu tá? Og á hinari síðuni, er man skjótur, til at geva átrúnaði skyldina fyri nógvum av ræðusøgunum frá fyrndartíðini. Tú kanst lesa um fleiri dømi við at klikkja á her.
Tað eru eisini nógv góð, trúgvandi vísindafólk nú á døgum:
- Owen Gingrich (Harvard stjørnufrøðingur) – God’s Universe
- Paul Davies (alisfrøðingur) – Goldilock’s Enigma
- Francis Collins (leiðari fyri Human Genome Project) – The Language of God
- Dr Jonathan Sarfati Ph.D. í Physical Chemistry – The Greatest Hoax on Earth? Refuting Dawkins on evolution
Eg sigi als ikki, at eg eri samdur í øllum teirra deil argumentum og niðurstøðum, men hetta eru menn við nógvari fróðskaparligari virðing og teir eru trúgvandi. Les meira…
Er trúgv logisk?
Hvat er tað at trúgva?
Fyrst lat meg staðfesta, at trúgvin uppá at Guð er til, hon frelsir ongan, tað er Jesus sum frelsir okkum frá syndum okkara, og tað er Heilagi Andin sum sannførir okkum um syndina. – John 16:7-11
Henda greinin er ikki endaliga, men verður updatera við grundgevingum og leinkjum sum tíðin líður, haldi mær til góðar 😉
Hvat hugsa fólk um tað at trúgva?
Ein segði tað soleiðis í dag: “Meiningin við kristnari trúgv liggur í orðinum; trúgv. Hví vilt tú prógva tað?”
Spurningurin er góður, men ikki serliga væl grundaður.Tað er skilligt at viðkomandi ikki veit hvat liggur í orðinum trúgv.
Nógv menniskju í okkara samtíð geva sær ikki stundir til at kanna tingini. Summi megna bara at hugsa um einar 160 stavir (eitt sms), og tað vil so siga, at um tú ert ein av teimum, so ert tú longu givin at lesa. Fyri ikki at møsna meira, so er:
- Trúgv er ikki tað mótstatta av skynsemi.
- Tað mótsatta av trúgv er vantrúgv.
- Somuleiðis er skynsemi ikki tað mótsatta av trúgv.
- Tað mótsatta av skynsemi er dárskapur.
Trúgv er tí ikki ein trúgv hóast prógvini, men ein trúgv grundað á prógvini. Út frá hesum kunnu vit tí siga, at bíbilska trúgvin á Guð er grundað á, at Hann hevur víst seg at vera eftirfarandi og álítandi.
Jesus segði: “Tú skalt elska Harran Gud tín av øllum hjarta tínum, av allari sál tíni og av øllum huga tínum.” og “Komið, latið okkum tala saman um rætt!;”
Og hvat var tað sum fekk lærusveinarnar at skifta ham? Frá at krógva seg uppi á einum lofti, til at vilja ganga í deyðan fyri sína trúgv? Slett ikki øll sum rópa seg trúgvandi hava líka stóra trúgv, summi hava enn tá “blinda trúgv”. Men hetta ger seg eisini galdandi fyri gudloysingar, vit hava í øllum lívsins viðurskiftum meira ella minni trúgv.
- Vit trúgva, at flúgvarin ikki dettur niður (tó at tað hendur av og á)
- Vit trúgva, at bilurin sum koyrir ímóti okkum heldur seg á rættari síðu (men onkuntíð hendir tað mótsatta)
Vit sum eru trúgvandi, vit hava fingið Heilaga Andan sum pant í hjørtum okkara.
Skynsemi -vísindin
David Clark sigur tað so væl:
Trúgv fær ikki sítt virði frá styrkini hjá tí trúgvandi, men frá tí sanna, reina, ektaða, ófalsaða, sum viðkomandi trýr á. Verulig trúgv er trúgv uppá tað rætta . Trúgv á ein svikafullan persón hevur einki virði, ella tað sum verri er -avleiðingar.
Tí má tann næsti spurningurin ikki vera um vit hava trúgv; men heldur hvussu væl grundað okkara trúgv er. Er hon skynsom ella dárskapur?
Tað eru nógv vísindafólk sum trúgva, og eisini eru tað fleiri sum siga seg ikki trúgva. Richard Dawkins er nokk tann mest framstandandi, og best seljandi guðloysingurin nakrantíð. Á hinari síðuni eru fleiri góð nøvn, millum annað Alister McGrath. Báðir vóru óskyldigir smádreingir, báðir vístu áhuga í vísind á ungum aldri, báðir vóru guðloysingar og báðir endaðu á Oxford Universitetinum. Dawkins varð biologur, og Alister MacGrath varð tað ið rópt verður Molecular biophysics (physics, chemistry, engineering, mathematics og biology)……..Tó komu teir til hvør sína niðurstøðu um trúgv.); Alister MaGrath bleiv ein trúgvandi, og hevur skrivað eina rúgvu av góðum bókum……….
Vit mugu minnast til, at tann størsti parturin av tí vísindaligu vitanini vit hava í dag, er bygt uppá, at vit trúgva uppá tær niðurstøður aðrir vísindamenn eru komnir til . Hettar er eisini satt fyri allar aðrar vísindaligar greinar.
Hvat talar so fyri, at trúgv okkara á Guð er skynsom?
Síðani alt tilfar, tíðin, og øll orkan í alheiminum byrjaði samstundis, í einum ávísum tíðspunkti í fortíðini, so má orsøkin vera tíðarleys, ómateriel, inteligent, máttmikil, og persónlig. Man kann siga tað soleiðis, at eftir sum alheimurin hevur eina byrjan, so peikar tað á ein “Byrjara”, ein sum var, sum er og sum verður (tíðarleysur).
Universið er perfekt
Stað okkara í alheiminum er júst rætt fyri lívið her á jørð. Vóru vit ikki stødd beint her í okkara sólarskipan, so vóru ikki líkindi fyri lívið. Hetta peikar á ein Skapara sum veit hvat Hann ger, og sum ger alt fulkomi. Les meira um tað her.
Informatión
Livandi kyknur eru fullar av informatión, DNA er uppbygt av informatión. Hetta kann ikki upprenna av sær sjálvum. Informatión er skynsom, ikki ruðuleiki. Kaos er ikki informatión. Bæði at senda og at móttaka informatión krevur skynsemi á einum ella øðrum støði. Informatión vísir á ein “informatións-gevara”.
Moralur
Tað at moralsk virði eru til, vísir á ein “moral-gevara”.
Eg komi at fara gjøllari ígjøgnum hesi fyribrigdini í einum ørðum innleggi. Men mítt poeng beint nú, er at vísa á, at Guð ynskir ikki, at vit bert taka eitt blint trúarlop, men hann vil hava, at vit taka eitt trúarstig, eitt stig við áliti. Bíbilsk trúgv handlar ikki um ynskidreymar; men um álit. Hon handlar ikki um at avnokta veruleikan, men at uppdaga veruleikan. Henda veruleika hjálpir Heilagi Andin okkum at finna, vit hava fingið Heilaga Andan sum pant, og hann sannførir okkum um rætt og skeivt. – Jóh 14:16, Róm 8:9, 1 Korint 6:19-20, 12:13
Hví ikki Budda?
Sjálvandi vil onkur beinanvegin mótmæla at niðurstøðan skal vera tann kristna trúgvin uppá Guð, og hesi spyrja: “Hví ikki Budda?”. Veitst tú av at ein partur av endamálinum við Buddhismu er at tøma sinnið, og ikki at brúka tað til finna fram til sannleikar. (Kelda: Huston Smith, The World’s Religions.)
Paulus skrivaði í Rómbrævinum, “so kemur tá trúgvin av tí sum prædikað verður” Trúgvin kemur ikki úr leysari luft, ellasum “blind trúgv”, men grunda á Orðið. Jóhannes skrivar eisini í sama anda: “Hettar havi eg skrivað, fyri at tit skulu VITA, at tit hava ævigt lív.” Altíð grundað veruleikan í Orðinum, og ikki bara í leysari luft. Les meira…
Hey tit!
Vælkomin til trúarverju bloggin.
Eg havi leingi hugsa um at byrja ein trúarverju blog – um tú vilt vita hví so tryst her. Eg eri glaður fyri at bloggurin er komin upp at koyra. Nú manglar bara inni haldi – tað kemur skjótt. Eg veit ikki hvussu ofta eg skrivi nakað, men tað er ikki nøgdin í telur. Um tú ert áhugaður í at fáa updates, so ert tú væklomin at melda til via email, ella at melda til RSS fyri at fáa updateringar. Í meðan eg komi í gongd, so eru tit væl komin til at tjekka bloggarnar her til høgru.


text:
Orð: Jákup Olsen
Lag: Leivur Guttesen, Oscar Ahnfelt
1. Hvar skal eg frá tíni ásjón fara,
hvar kann Andi tín mær fylgja ei,
hvar kanst tú meg, Harri, ikki varða,
nær kanst tú ei síggja mína leið!
Um eg vildi upp til Himmals stíga,
vil eg teg jú, Harri, finna har,
vil í deyðaríkinum eg bíða,
ert tú eisini, áh, Harri, nær!
2. Hvar her niðri so enn ferðin stendur,
ei eg, Harri, flýggja kann frá tær,
hvar so enn mín lítli bátur lendir,
eri eg tær, Harri, líka nær!
Vil eg taka morgunroðans veingir,
bústað reisa við ta ytstu strond,
einki meg frá tær, áh, Harri, steingir,
altíð heldur mær tín sterka hond!
3. Undurfult er hetta, Orðið sigur:
Sterku armar tínir halda mær;
lív og sæla, gleði, trygd og friður
flóta til mín, Harri, her frá tær.
Goymdur væl í báðum tínum hondum
hvíli eg nú lyftum tínum á,
til eg loystur har á heimsins strondum
ævigt, ævigt vera skal tær hjá.
4. Lær tú okkum tá her niðri, Harri,
hjartans ófrið allan stilla her,
ver í Andanum tú okkum nærri,
og í trúnni okkum uppi ber!
Tú, sum her í báðar tínar hendur
teknað hevur fólk títt einaferð,
frelsa skalt, ið hvussu alt sær vendir –
henda vissa trygd til hjartað ber.


text:
Høgni Midjord
14.01.2018 - 11:45
Kring landi, har ættin er ring, er sera nógvur vindur í morgun.
Løgreglan greiðir frá, at skaðarnir, ið eru fráboðair í morgun, eru spreiddir út kring alt landi.
Tað byrjaði kl. 07.00 í morgun, tá ið tað varð fráboðað, at eitt stakitt í Klaksvík var loysnað.
Tá ið klokkan nærkaðist 09.00 vórðu fráboðanir um leysar lutir ymsastaðni, ið fuku við vindinum.
Kl. 09.00 varð fráboðað, at tað a Viðareiði og i Klaksvík vóru tvær tekjur loysnaðar, og í Lopra vóru fráboðanir um leysar lutir, ið fuku.
Løgreglan fekk kl. 09.30 fráboðan um, at plátur og dúkur á Bowlinghøllini á Hálsi í Havn vóru loysnaðar. Tilfar lá eisini á Hoyvíksvegnum.
Í Trongisvági var ein tekja farin við vindinum, og á Strondum var ein flaki við eini arbeiðsmaskinu á, loysnaður, og farin til havs. Hetta tekur MRCC sær av.
Løgreglan heitir annars fólk á at vera innandura, nú stormurin herjar, í teimum støðum, har lutir fúka við vindinum. Hann sigur frá minni vindi seinnapartin.
Fólk eru vælkomin at senda myndir inn av storminum. Hetta kann gerast á redaktion@knassar.fo


text:
Orð og lag: Ókendur
Týtt: Victor Danielsen
1. Verðin í synd enn svevur,
Ísraels Gud vakir har;
æruna, valdið hann hevur,
og prís frá teim sælu hann fær.
Sært tú hans eyga, sum hyggur
í kærleika niður í dag
til tann, sum í vónloysi liggur,
og sum einki ljós hevur sæð?
2. Sonin hann her niður sendi,
á krossinum blóðið hans fleyt,
dómin frá okkum hann vendi,
og myrkursins leinkjur hann breyt;
nú frelsan hin stóra er funnin
og sigur við Gudslambsins blóð,
teim friðleysu friður er vunnin,
og hvíla til hjørtuni móð.
3. Syndari, hoyr, hvat hann sigur,
hann kallar so mildur á teg:
Tak móti frelsu! Hann biður,
vend um av fortapingarveg!
Synd tína, blóðiga, reyða,
eg snjóhvíta alla skal tvá;
tí leið eg hin kvølfulla deyða,
tí hvíldi hin byrði mær á!
4. Alt, alt er goldið á krossi,
tí frían hann gera teg kann;
av hvørjum vónleysum plássi
nú sálirnar leita til hann.
Tilbiðjan og máttur og æra
tilhoyrir Guds Lambi í dag.
Kom, ver í tí hvítklædda skara,
kom við til hin himmalska stað!


text:
Oyrna-nasa-hálsdeildin tekur sær av kanning, viðgerð og eftirviðgerð av sjúklingum við medisinskum- og kirurgiskum sjúkum í oyrna-nasa-hálsøkinum.
Serlæknin á Oyrna-nasa-hálsdeildini hevur eisini ábyrgd fyri Hoyriklinikkini, sum tekur sær av sjúklingum við niðursettari hoyrn.
Oyrna-nasa-hálsdeildin er partur av Skurðdeplinum, og eru vaksin fólk innløgd á seingjardeildini á skurð, ella á viðrakningstovuni á intensivu deild G1.
Børn, sum eru innløgd á hesi deild, eru innløgd á Barnadeildini, B5.
Starvsfólk
Á ONH-deildini eru 1 yvirlæknar, 2 læknaskrivarar og 4 sjúkrarøktarfrøðingar:
Bjarki Ellefsen, yvirlækni
Landssjúkrahúsið fær hvønn mánað konsulentar við ymiskum undirsergreinum innan ONH-økið.
Aimée Kjærbo, læknaskrivari
Marna Gásadal, læknaskrivari
Elisabeth Hansen, sjúkrarøktarfrøðingur
Paula Árnafjall, sjúkrarøktarfrøðingur
Sunneva Jacobsen, sjúkrarøktarfrøðingur
Ann Ellefsen, sjúkrarøktarfrøðingur
Tilknýtt er Hoyriklinikk, starvsfólk Hjørdis í Liða, audiologi assistentur og Jacqueline Bláhamar, skrivstovufólk
Les meiri her um:
At taka mandlur


text:
20 mió. kr meira til egin kontór
Politikkur07-10-2018 - 18:25 - Jóanis Albert Nielsen
Landsstýrisfólkini hava komandi ár økt útreiðslurnar til egnar skrivstovur við 20 mió. kr. Bara frá í ár til næsta ár er økingin 7,2 mió. kr. Ørskapurin má steðgast.
Útreiðslugildið hjá vintstrahallu samgonguni kennir eingi mørk. Grovast eru tey við sínum egnu skrivstovum. Aðalráðini kosta komandi ár nærum 20 mió. kr meira enn í 2015.
Í krónum er Rigmor Dam og hennara mentamálaráð grovast. Í 2015 kostaði tað 18,0 mió, kr. men í 2019 skal tað kosta 22,7 mió. kr, sum er ein hækking upp á 4,7 mió. kr.
Lutfalsliga er Kristina Háfoss tó tann grovasta. Fíggjarmálaráði kostaði 9,5 mió kr, tá parturin, sum nýggja samferðslumálaráðið hevði yvirtikið, var tikin úr. Í 2019 skal Fíggjarmálaráðið kosta 12,3 mió. kr, sum eru 2,8 mió. kr hækking. Tað svarar til 30% øking av útreiðslunum. Jú, sanniliga Háfossar peningurin úr landskassanum.
Høgni Hoydal er eisini ovarliga í útreiðlsudansinum. Fiskimálaráðið kostaði 13,3 mió. í 2015, men komandi ár skal tað kosta 16,2 mió kr. Ein øking upp á 2,9 mió. kr.
Sirið Stenberg brúkar komandi ár 2,8 mió kr. meira til sína skrivstovu í mun til 2015 og Eyðgunn Samuelsen hevur økt skrivstovu sína við 1,6 mió kr.
Við Henriki Old stovnaði løgmaður eitt nýtt ráð. Hann fekk 1,2 mió. kr. frá fíggjarmálaráðnum, men ráðið skal hava 5,0 mió. kr komandi ár, uttan at hava ein landsstýrismann.
Løgmaður og Poul Michelsen er teir frægastu. Teirra øking er “bert” 0,8 mió. kr. Her kann leggast afturat, at teirra skrivstovur kosta yvir 35 mió. kr, so neyvan eru skrivstovur til fleiri fólk har.
Hesin ørskapurin má steðgast.
Jørgen Niclasen, tingmaður


text:
Um takt og tóna og demokrati
Tær gomlu konurnar á Stongunum plagdu at siga um summi fólk, at tey ”dugdu ikki takt og tóna”, í týdninginum, tey ikki dugdu fólkaskikk, ella at tey ikki dugdu at lodda dýpi, ella stinga fingurin í jørðina.
Fyri nøkrum árum síðandi fingu vit eitt hugnaprát aftaná eina andakt á Sjúklingahotellinum her í Keypmannhavn. Kanska fortaldi eg onkra skrønu, tað veit eg ikki. Men, lagið var gott á øllum, fólk flentu, og ein eldri dáma segði knappliga við meg: Tú ert kannska ikki so súrur, sum tey siga! Eg spurdi hana hvat hon meinti við. Hon svarðaði at tey søgdu, at eg var altíð so illur og súrur tá eg skrivaði í bløðunum!
So lærdi man tað! At lesarin hevur hildið at tað sat ein súrur maður og skrivaði norðuri á Stongunum, í Vanløse ella nú, sum gamal maður á Frederiskberg. Men, soleiðis haldi eg ikki, at vit altíð eiga at skilja tey, ið koma við viðmerkingum í fjølmiðlunum. Endamálið er ikki fyrst og fremst at knarra, ella tí tey halda seg vita best, men heldur bara fyri at koma við einum ískoyti til okkurt mál ella orðaskifti.
Alternativið er kanska at tiga, og onkuntíð kundi ein ynskt at man hevði tagt! Men, um øll tiga, og ongir vágar sær at siga nakað, so verða tað ókrútini, beistini ið vinna, tí tey tora og eru púra ósmæðin! Og hvør sigur at tey skulu hava einarætt í almenna orðaskiftinum?
Eg haldi at flestu seriøsu viðmerkjarar gera sínar viðmerkingar við eyðmýgd, við einum brosi á vørrrunum, og ikki bara fyri at loypa ella fyri at bróta niður, ella tí tey halda seg vera betur enn onnur. Stundum gera tey tað eisini við eitt sindur av rættvísum forargilsi – men, tað er helst onkuntið fyri neyðini!
”Den som tiger samtykker” – hettar eru av sonnum álvarsorð! Og tað var millum annað soleiðis at Hitler fekk valdið á sinni. Tey øtaðust um málarasveinin frá Wien, tey flentu at tapuliga eysturríkska operasangaranum, og tey ræddust korpurálin, men fjøldin tagdi, og áðrenn tey vistu av hevði úlvurin fingið valdið! Soleiðis tulka týskarnir støðuna í dag, kanska var hon ørvísi tá, tað veit eg ikki.
Tað er kannska í so langt frá Týskalandi í tjúgunum og tretivunum og til Føroyar í dag – og, tó! Prinsippið er tað sama. Uttan orðaskifti, uttan viðmerkingar og mótmælir, kunnu mál skjótt fara heilt av kósini. Og júst Týskland er dømi um, at tað kann eisini kosta at siga frá! Óupplýstar, tápuligar ella faktuelt skeivar viðmerkingar og fanatisk mótmælir kunnu sanniliga eisini gera stóran skaða.
Einasta bjargingin er í veruleikanum, eitt upplýst og sakligt orðaskifti, har fólk tora at vera ósamd og samstundis eru før fyri at virða hvønn annan. Tí, sum Hal Koch sigst at hava sagt: Demokrati er samtala.! Demokrati er ikki bara 17 atkvøður á tingi, men sanniliga eisini erligar, virðiligar og upplýstar samrøður og tjak. Fólkaræði er sinnarlag, og ikki bara meirilutaatkvøður. Demokrati er sanniliga eisini takt og tóni!
Bergur Jacobsen
Bergur Jacobsen er føddur og uppvaksin á Stongunum í Klaksvík. Útbúgvin prestur frá Chichester Theological College, University of Southampton. Hevur verið prestur á Sandi, við donsku Kirkjuna í London, i Ordrup og í Føroysku Kirkjuni í Keypmannahavn. Starvaðist í Útvarpinum í átta ár, og var landstýrismaður fyri Sjálvstýrisflokkin í tvey ár. Bergur hevur ongantíð sæð ein heilan fótbóltsdyst, men spælt í nógvum hornorkestrum. Bergur hevur eisini verið blaðstjóri á Norðlýsinum og á Tingakrossi eitt stutt skifti.
Sólfinn Hansen
Sólfinn Hansen er føddur í 1978 og starvast á Tekniska Skúla í Klaksvík. Hann er upprunaliga úr Klaksvík, nú búsitandi á Kambsdali. Hann er útbúgvin cand.mag. í føroyskum og søgu og B.S.Sc. í stjórnmálafrøði. Hevur síðani 2003 undirvíst á studentaskúla, HF, handilsskúla, tekniskum skúla og á Fróðskaparsetrinum. Sólfinn er limur í Málráðnum.
Bergur Jacobsen
Bergur Jacobsen er føddur og uppvaksin á Stongunum í Klaksvík. Útbúgvin prestur frá Chichester Theological College, University of Southampton. Hevur verið prestur á Sandi, við donsku Kirkjuna í London, i Ordrup og í Føroysku Kirkjuni í Keypmannahavn. Starvaðist í Útvarpinum í átta ár, og var landstýrismaður fyri Sjálvstýrisflokkin í tvey ár. Bergur hevur ongantíð sæð ein heilan fótbóltsdyst, men spælt í nógvum hornorkestrum. Bergur hevur eisini verið blaðstjóri á Norðlýsinum og á Tingakrossi eitt stutt skifti.


text:
Bruttotjóðarúrtøkan (BTÚ) í marknaðarprísum, er uppgjørd at vera 12,3 milliardir krónur í 2008, tað eru umleið 170 milliónir minni enn metingin, sum varð kunngjørd í juni í fjør. Nakrar rættingar eru framdar av uppgerðunum undanfarin ár, uttan at hesar broyta høvuðsmyndina stórvegis.
BTÚ var í 2008 áleið tann sama sum í 2007 í ársins prísum. Virðisøkingin í vinnugreinunum samanlagt er tann sama, 10,5 milliardir krónur, meðan meirvirðisgjaldi og aðrir vøruskattir eru 100 milliónir minni.
Bruttotjóðarúrtøkan skift á vinnugreinar
Hóast virðisøkingin í ársins prísum er óbroytt frá 2007 til 2008, so er vinnusamansetingin av virðisøkingini broytt nakað. Parturin hjá tilfeingisvinnum er minkaður, meðan parturin hjá byggivinnuni og privatum og almennum tænastuvinnum er vaksin.
Tað hevur verið gongdin seinastu mongu árini, at íkastið til virðisøkingina frá privatum og almennum tænastuvinnum er vaksið, meðan íkastið frá tilfeingisvinnum er minkað. Íkastið frá ídnaði, orku og byggivinnu samanlagt hevur verið meira støðugt. Vaksandi íkastið frá byggivinnuni er partvís tálmað av minkingini frá ídnaðinum.
Einstøk ár, tá fiskaprísirnir eru hækkaðir munandi og fiskiskapurin hevur verið serliga góður, tykjast vera undantøk frá hesari gongd.
Myndin omanfyri vísir virðisøkingina í fýra vinnubólkum sum partur av virðisøkingini samanlagt í 1998, 2003, 2007 og 2008. Síðan 1998 er íkastið frá tilfeingisvinnum minkað úr sløkum 22 prosentum niður í 12 prosent í 2008. Parturin hjá ídnaði, orku og byggivinnu er mestsum óbroyttur, millum 19 og 20 prosent. Íkastið frá almennari fyrisiting og tænastu er vaksið úr 20 prosentum upp ímóti 25 prosentum, og frá privatum tænastuvinnum úr sløkum 39 prosentum upp í góð 43 prosent. Privatar tænastuvinnur eru handil og umvæling, gistihús- og matstovur, flutningur og samskifti, fígging og trygging, kunningartøkni, fastognaumsiting og aðrar handilsligar tænastuvinnur.
Bruttotjóðarúrtøkan skift á útreiðslur
Uppgerðin av bruttotjóðarúrtøkuni frá útreiðslusíðuni er samanfatað í talvuni niðanfyri. Í 2008 var húsarhaldsnýtslan slakar 7 milliardir, tað eru 56,7 prosent av BTÚ. Almenna nýtslan var 3,9 milliardir, sum eru 31,5 prosent av BTÚ. Bruttoíløgurnar vóru góðar 2,5 milliardir, tað eru 20,6 prosent av BTÚ. Og undirskotið á vøru- og tænastuhandlinum við umheimin var 1,1 milliardir, -8,9 prosent av BTÚ.
2008 var fyrsta árið síðan kreppuna í nítiárunum, at húsarhaldsnýtslan í ársins prísum var minni enn árið fyri. Húsarhaldsnýtslan var tó framvegis sløk 57 prosent av BTÚ eins og í 2007. Almenna nýtslan var 370 milliónir størri í 2008 samanborið við 2007. Sum partur av BTÚ vaks almenna nýtslan úr 28,3 prosentum uppí 31,5 prosent.
Partarnir av BTÚ, sum enda sum húsarhaldsnýtsla og almenn nýtsla, broytast vanliga ikki nógv ár um ár. Tað hevur tó verið eitt greitt skifti í støðinum seinnu árini. Árini 1998-2002 var húsarhaldsnýtslan millum 51 og 53 prosent av BTÚ, meðan parturin árini 2003 til 2008 var millum 55 og 58 prosent.
Og almenna nýtslan var millum 25 og 27 prosent árini 1998-2002, meðan parturin árini 2003-2008 var millum sløk 28 og góð 31 prosent.
Íløgurnar vóru munandi minni í 2008 enn í 2007. Íløguparturin av BTÚ kann skifta meira enn nýtslan ár um ár. Í 2004 vóru íløgurnar einans 17 prosent av BTÚ, meðan parturin í 2000, 2003 og 2007 var ávikavist um 29, 30 og 31 prosent av BTÚ. Hini árini hevur íløguparturin ligið milllum 21 og 25 prosent.
Tað hevur verið undirskot á vøru- og tænastuhandlinum við umheimin tey seinastu 10 árini, frá 1999-2008. Í 2008 var undirskotið sløk 9 prosent av BTÚ, í 2007 góð 16 prosent og í 2005 og 2006 millum 9-10 prosent av BTÚ.
Fleiri tøl eru at finna í Hagtalsgrunninum


text:
Á aðalfundi hjá Klaksvíkar vinnulívsráði í farnu viku greiddi Durita Samuelsen, samskipari frá verkætlanini “Ung í arbeiði”, sum í ár verður skipað við ávísum broytingum samanborið við undanfarin ár.
Arbeiðsplássini í Ung í arbeiði hava undanfarin ár verið hjá kommunalum deildum og stovnum, men í ár verða arbeiðspláss hjá privatum fyritøkum eisini partur av verkætlanini. Fyri at seta ungu arbeiðstakararnar í tey størvini, sum hóska seg best til júst teirra dygdir og áhugamál, skulu allir umsøkjarar til samrøðu áðrenn setan, har spurt verður til áhugamál og møguligar royndir. Við hesum kunnu arbeiðstakarar og -gevarar parast so væl sum gjørligt, til frama fyri upplivingina hjá báðum pørtum.
Áhugin fyri verkætlanini tóktist góður millum umboðini fyri vinnulívið, og Tummas Lervig, formaður í Havna- og vinnunevndini fegnast um verkætlanina, sum við hesum knýtir ungdómin og vinnulívið tættari hvør at øðrum.
– Vinnulívið í Klaksvík og øllum Norðurøkinum er sum flestum kunnugt av sterkasta slag, og tað at arbeiða hart fyri at menna okkara fyritøkur er onkursvegna inngrógvið í okkara samleika. Tí hevur tað eisini stóran týdning, at vit geva yngru ættarliðunum møguleika fyri at sleppa framat og harvið læra meira um týdningin av at arbeiða og eisini, hvønn leiklut tey ymisku arbeiðsplássini og størvini hava fyri samfelagið sum heild, sigur Tummas Lervig, sum gleðir seg til at fylgja verkætlanini í summar.
Tilmeldingin til Ung í arbeiði 2018 letur upp 1. mai og til ber at lesa meira um tað, klikk her: “Ung í arbeiði”
Kelda: www.klaksvik.fo
SáH


text:
01. Jul 2014
Tað er einki at taka seg aftur í, at tær íløgur, sum í løtuni verða gjørdar í Tórsvøll, løna seg innaftur fyri føroyskan fótbólt...
01. Jul 2014
Í dag, 1. Juli 2014, var stovnandi aðalfundur hjá nýggja partafelagnum P/F Visit Faroe Islands, har partafelagið formliga varð sett á stovn og nevnd...
01. Jul 2014
Allar kommunurnar uttan Húsavíkar kommuna hava meiri skattainntøku fyrra hálvár í ár enn sama tíðarskeið í fjør.Hjá Húsavíkar kommunu er talan um eina stóra...
01. Jul 2014
Bæði landið og kommunurnar hava fingið meir inn í skatti fyrra hálvár í 2014 samanborið við sama tíðarskeið í fjør. Tað vísir ein nýggj...
01. Jul 2014
Mánadagin 30. juni vardi Tóra Petersen ph.d.ritgerð sína um sálarlgar løstir hjá ungum við Syddansk Universitet. Ritgerðin kallast "Traumatisation in children and adolescents: A...
01. Jul 2014
Í sambandi við Grassrootsvikuna varð skipað fyri nógvum og fjølbroyttum fótbóltstiltøkum. Átta feløg og ein frítiðarskúli hava sent frágreiðing til FSF.Fótbóltur fyri øll, mai-juni...
01. Jul 2014
Brestir kom á Sørvág leygarkvøldið við 280 tonsum av svartkalva, sum teir hava fiskað við Eystur-Grønland. Brestir fór úr Føroyum 29. apríl.Brestir landar í...
01. Jul 2014
Polarhav og Stjørnan skulu landa í Klaksvík seinnapartin í dag. Teir lata illa at fiskiskapinum, tilsamans hava teir 140 tons, teir hava verið úti...
01. Jul 2014
Føroyska U18 kvinnulandsliðið stóð seg aftur væl í seinna dystinum í European Open í dag. Úrslitið móti Íslandi var 11-11. Aftur hesaferð var tað...
01. Jul 2014
BYGGING: Fyrrapartin í gjár vitjaðu løgmaður og landsstýrisfólk uppi við Marknagil, har nýggi skúladepilin verður bygdur, sum skal hýsa einum samløgdum Handilsskúla, Studentaskúla og...
01. Jul 2014
Í morgun bjóða 3 línubátar veiðuna út á Fiskamarknaðinum, teir hava úr 4.000 upp í 7.500 pund.TRÝ SYSTKIN - ( TN 390 )TÓRSHAVNAR HAVN...
01. Jul 2014
Heykur og Falkur landa í morgun til Faroe Origin í Runavík, teir hava tilsamans uml. 260.000 pund.Í gjár landaði Rókur 120.000 pund, Rókur hevði...
01. Jul 2014
Í samband við Fjarðastevnu komandi vikuskifti, verður List og Kvirra í Vestmanna kirkju, har myndir hjá Astrid Andreasen, sum er ættað úr Vestmanna, verða...
30. Jun 2014
Eftir 14. juli hava teldur sum nýta Windows XP stýrisskipanina ikki atgongd til netbankan longur. Orsøkin er tann, at Oracle,...
30. Jun 2014
Norðurlendska ráðharraráðið fyri fiskivinnu, aling, landbrúk og skógrøkt hevði sín árliga fund 26. juni 2014 í Selfossi í Íslandi. Á fundinum vóru tað...
30. Jun 2014
Vesturtúgva og Grønanes landa í morgun, báðir eru fullfermdir, teir hava tilsamans uml. 280.000 pund, meginparturin er upsi. Teir hava hendan túrin roynt sunnanfyri.Grønanes...
30. Jun 2014
Trolararnir Niels Pauli og Steintór landa í morgun uml. 150.000 pund av svartkalva í Hvalba. Teir hava verið úti í 10 dagar. Teir hava...
30. Jun 2014
5 av smærru línubátunum bjóða í morgun veiðuna út á Fiskamarknaðinum. Teir hava úr 3.400 - til 10.500 pund.TÓRA - ( TN 753 )TÓRSHAVNAR...
30. Jun 2014
Um vikuskiftið hava 3 bátar avreitt til Barðið í Havn, tilsamans høvdu teir 2.800 pund.Sølustað: Barðið - Tórshavn Skip á søluni 2014-6-30 Kl. 10.00.00Bátur/skip(Boat)Avr....
29. Jun 2014
Hóast ES-handilsforðingar var útflutningsvirðið hjá Føroyum í fjør nógv tað hægsta nakrantíð. Útflutt varð fyri 6,1 milliard, sum er 10% hægri enn í 2012,...
29. Jun 2014
Hesar frálíku myndirnar hevur Reidar Simonsen tikið - Reidar vitjaði gamlar gøtur fríggjadagin. ...
29. Jun 2014
Á hydrografitúrinum á hvítusunnu dreggjaði Magnus Heinason eisini eftir kúpuskel (Arctica islandica) í samstarvi við UniResearch í Bergen. Kúpuskel livir leingi – tann elsta...
29. Jun 2014
17. umfar í 1. deild varð leikt í dag. 07Vestur hevði vitjan av Víkingi, dysturin varð leiktur á Valloyruni, 07Vestur vann dystin 3-1 og...
29. Jun 2014
MB heldur stevið og stevnir beint í 1. deild. Á Jóansøku í dag vunn MB 2-1 á FC-Suðuroy. MB hevur nú 26 stig og...
29. Jun 2014
...
29. Jun 2014
Kappróðurin varð avgreiddur bæði skjótt og væl í fagrasta veðri suðuri í Vági.Barnaróður dreingir6 Ternan7 Jomfrúgvin 1G8 Spógvin 1G9 Junkarin10 Beinta11 Svanur12 Pílur 1G...
29. Jun 2014
Á aðalfundi hjá Altjóða Oyggjaleikanevndini á Jersey í dag, varð samtykt at heimila nevndini í IIGA at gera avtalu við Menorca um at gerast...
28. Jun 2014
Í dag 28.juni verður Okkara Voxbotn tiltakið í Havn. Í ár hava fyrireikararnir valgt at leggja størri dent á tann lítla pallin enn árini frammanundan....
28. Jun 2014
Fyriskipararnir av Voxbotn boða í kvøld frá, at tað kunnu vera følsk og eftirgjørd atgongumerki í umferð. Fyriskipararnir og løgreglan hava tó tikið gerningsmennirnar og...
28. Jun 2014
Sørvágstrolarin Brestir, sum hevur verið á svartkalvaveiðu í Eystur-Grønlandi, er farin at sigla heim fullfermdur - uml. 280 tons.Brestir fór úr Føroyum 29. apríl,...
28. Jun 2014
Evropanevndin hevur í dag, við brævið til løgmann og landsstyrismannin í fiskivinnumálum, formliga váttað semjuna við landsstýrið um at seta handilstiltøkini úr gildi. Partur...
27. Jun 2014
Hesi hava tikið hægri próvtøku innan fiskivinnu HIF/HTX-prógv á Fiskivinnuskúlanum í ár:Sunneva Jakobsen, Skála, Rói Wenningsted Arge, Tórshavn, Sólgerð Andreasen, Vestmanna, Evald Joensen,...
27. Jun 2014
Nýggi Polar Princess er á Kollafirði, har teir hava landað 337 tons av toski, sum er fiskaður í Barentshavinum. Teir vóru til fiskiskap í...
27. Jun 2014
Gulllaksaskipini Vestmenningur og Skoraberg landa í dag til Faroe Pelagic í Kollafirði. Tað hevur ikki gingist væl hendan túrin, teir hava tilsamans 135 tons.Vestmenningur...
27. Jun 2014
Partrolararnir Rókur og Lerkur landaðu í gjár til Faroe Origin í Runavík, teir høvdu tilsamans 290.000 pund, meginparturin var upsi, teir byrjaðu túrin 17....
27. Jun 2014
Garnaskipið Thor landar í morgun í Havn, teir hava 18.500 pund, har meginparturin er havtaska. Thor hevur bara roynt í tveir dagar.THORVN 87 ...
27. Jun 2014
Í morgun bjóða 8 línubátar veiðuna út á Fiskamarknaðinum:MÝLINGUR - ( FD 271 )EIÐIS HAVN21-06-201427-06-201426.31621,57567.638,00HVÍTABERG - ( FD 464 )TOFTA HAVN26-06-201426-06-20143.1059,9030.725,00KELDAN - ( FD1261...
27. Jun 2014
Í morgun boðaði Rúni Hansen hjá Statoil frá, at eingin olja var at finna í Brugduni 2, sum teir hava borað í summar. borðingin er...
27. Jun 2014
Sandshavið landar í morgun til Barðið í Havn, teir hava 80.000 pund, meginparturin er toskur, veiðan er boðin út á Fiskamarknaðinum fyri kr. 559-túsund.SANDSHAVIÐSA...
27. Jun 2014
Í gjár vóru avreidd 14.600 pund av útróðrarfiski. Mest var avreitt á Toftum, har nøgdin var 6.800 pund. ...
27. Jun 2014
Tað hevur verið nógv ferðsla um Vága Floghavn í dag - tilsamans skulu 20 flogfør avgreiðast. Tað seinasta flogfarið kemur úr Bergen kl. 22.Í...
27. Jun 2014
Av øllum leiðarum á arbeiðsplássunum í Føroyum eru meir enn tríggir fjórðingar menn. Enn størri er ójavnin í inntøkum: av teim 1731 leiðarunum,...


text:
Longu nú er dansidagurin byrjaður í Runavík
UNESCO hevur birt lív í ein altjóða "Dansidag", sum er settur til at vera 29. apríl. Í 2009 tók Norðurlandahúsið stig til, at í samstarvi við Dansens Hús í Keypmannahavn, skipa fyri ein dansidag í Føroyum. Dansidagurin 2009 var eitt stórt succé, bæði í fjølbroytni, góðsku og undirtøku, so í ár verður hann bæði í Runavík og í Tórshavn, við nógvum tiltøkum báðar dagarnar.
Ætlanin við degnum erat fáa flest møguligt "upp á gólv" og at varpa ljós á dansilist, sum hevur øgiliga avmarkað kór í Føroyum. Tí verða ein ørgrynna av tiltøkum – 28. apríl í Runavík og 29. apríl í Havn.
- Fyrrapartin fara dansarara úr út og geva skúlaworkshops. Eini 300 børn í Eysturoy og Streymoy, fáa dansitíma. Børnini eru í aldurbólkinum 9 – 12 ár, og lærararnir eru royndir dansilærarar.
- Á Vaglinum í Havn verður Opin Pallur kl. 15 – 16 hósdagin. Elsa Maria Bærentsen setir dansidagin, so kunnu øll sum ynskja tað sleppa framat at dansa – og ikki bara verða nakrar vinningar útlutaðir millum luttakarar, G! Festivalurin eygleiðir eisini allan dagin og kann bjóða inn væleydnaðar framførslur til G! Í summar.
- Kl. 16 – 18 verða dansisýningar á Opna Pallinum, tango, rock n’roll, indiskur dansur, føroyskur dansur, jazz, hiphop...
- Diana Jógvansdóttir hevur skapt ein felags koreografi, sum verður víst fram á Opna pallinum 29. apríl – og sum er gjørd soleiðis, at øll kunnu vera við og dansa.
- Dansifilmar verður vístir í Péché í Runavík og Kafé Kaspar í Havn. Marianna Mørkøre kemur úr London (um floglíkindi verða) og filmar og tekur myndir báðar dagarnar. Okkurt av tí verður víst fram sum partur av endasýningina í Norðurlandahúsinum 29. apríl kl. 19.30 í Norðurlandahúsinum
- Á kvøldi 28. april verður dansisýning í Løkshøll, og 29. apríl í Norðurlandahúsinum. Báðar sýningarnar verða kl. 19.30.
- Mess.fo streamar live kvøldið 28. apríl kl. 19.30 úr Løkshøll, og 29. apríl kl 15.00 á Vaglinum,
so til ber at fylgja við óansæð hvar tú ert!
Felags fyri øllum tiltøkunum er, at leggja upp til at fáa flest møguligt dansarar og onnur at møta upp og hátíðarhalda dans.
Jóna Kristin Thomsen og Alisa Hentze hava átikið sær ta listarligu leiðsluna, meðan Hedvig Westerlund-Kapnas, hevur umsitingina undir hond. Norðurlandahúsið stendur fyri, Nordeafonden og Tórshavnar kommuna stuðla. Dansidagurin er partur av www.dansensdage.dk.


text:
Innskriving av næmingum í 1. fl. skúlaárið 2014/2015 verður í skúlanum á Glyvrum mánadagin 27. jan. 2014 millum klokkan 16.00 og 18.00. Havið dóps- ella navnaseðil við.
24.01.2014
Innskriving til 1. flokk í Glyvra skúla
- Faroexpo verður 24. – 26. oktober
- Borað og sprongt við tunnilsmunnan á Rókini
- Stíggjur 25 ár
- Drekkivatnið á Skála reint aftur
- 80-100 búeindir í 2019-2020
- Bakteriur í drekkivatninum á Skála
- Broyttar upplatingartíðir á ruskplássunum
- Tíðindi frá cruise-messu í Lissabon
- Spreinging á Rókini 20/9-18
- Býarskái í november – Runavíkin spílar seg út!
- Kvøldskúlaskráin 2018-2019
- Leiðari til Nes Sóknar Musikkskúla
- Kunngerð um broyting av Byggisamtyktini og Býarplaninum fyri Runavíkar Kommunu
- Drekkivatnið á Skála reint aftur
- Saman rudda vit Føroyar – uppá ein dag!
- Bakteriur í drekkivatninum á Skála
- Runavíkar kommuna svarar Kommunufelagnum um eldraøkið
- Burðardyggur fíggjarkarmur fyri 2019
- Mín fantastiska skilsmissa í Løkshøll leygarkvøldið
- Venjingarnar fyri 67 ár og eldri byrjar aftur


text:
18. apr 2007, 07:54
»Kórið hjá Johan« ið telur einar 35-40 sangarar, hevur í páskafrítíðini verið á sangferð. Partur av skránni verður framført í Fríðrikskirkjuni sunnudagin
Kórið sang til kirkjugongdina bæði í Skála kirkju og Sjóvar kirkju síðsta sunnudag. Nú verður so kórárið rundað av við einari konsert í Fríðrikskirkjuni sunnukvøldið. Kórið fer á konsertini at syngja bæði føroyskt og útlendskt. Sálmurin "Úr neyðardýpi, Guð, til tín" og yndisliga lagið "Bøn" verða at hoyra. "Jesus bleibet meine Freude" av J.S. Bach og "Ave verum corpus" av W.A. Mozart, eins væl og trý løg hjá kórleiðararnum standa á skránni. Vakra negro spiritual lagið "Were you there when they crucified my Lord?" verður eisini sungið. Kórið syngur bæði við fylgispæli og uttan. Við flyglið situr ungi pianisturin Jórun Hansen.
Umframt kórsang verður eisini okkurt annað á skránni. Niels Midjord, ið syngur bass í kórininum og annars er vanur at framføra kring landið, fer at syngja fyri áhoyrarunum. Floytunæmingar hjá Katju Volovelskaja í Nes Sóknar Musikkskúla fara eisini at seta sín dám á konsertina.
© Jákup Mørk - Sosialurin


text:
Mánamorgunin 4. januar var lítil hugnaløta á kommunuskrivstovuni í samband við at Torbjørn Jacobsen avloysti Magnus Rasmussen sum borgarstjóra í Runavíkar Kommunu á nýggjárinum.
Komandi og farandi borgarstjórarnir hildu røðu fyri starvsfólkunum á fyrisitingini.
Magnus Rasmussen hugleiddi um 7-ára skeiðið sum borgarstjóri og nevndi ymiskt forvitnisligt, sum hann hevði upplivað hesi árini og í sínum starvslívi annars. Torbjørn Jacobsen greiddi frá yrkisleið síni, og hvussu hann ætlaði at skipa arbeiðið sum borgarstjóri komandi árið.


text:
Føroysk list í útlendskum undanvindi/
Tað tykist sum vinnur føroysk list frama uttanlands, tað er ordiliga stuttligt at fylgja við í øllum, sum gongur fyri seg. Í gjár vann Eivør eina flotta danska jazzvokalvirðisløn, desemberblaðið hjá danska listatíðarritinum Magasinet Kunst er temablað um føroyska list, á øllum møguligum heimasíðum og í hópin av bløðum verður reypað um matin og matstovurnar í Føroyum. Í Tokyo letur framsýningin Rainfall upp fríggjadagin við verkum hjá Jóhan Martin Christiansen m.a. Og so hevur Margrethe Odgaard vunnið heimsins størstu designvirðisløn Söderberg-virðislønina, sum umframt heiðurin fevnir um 1 mió krónur! Gamaní hevur hetta sum ikki nógv við Føroyar at gera. Og tó! Verkætlanin Y Arpeggios, sum Odgaard hevur gjørt saman við Teiti Lassen er framleidd í Steinprenti í Havn. Hon sæst í løtuni í Röhsska Museeum í Gøteborg. Harumframt eru heili fýra føroyingar nevndir í tilnevningunum hjá Ekko Shortlist Awards; Heiðrik á Heygum, Barbara Hilduberg og Janus Rasmussen eru tilnevnd fyri filmin SKULD, og Maria Winther Olsen er somuleiðis tilnevnd fyri sín film, Sum einglar vit falla. Tað ber til at atkvøða fyri filmunum her:


text:
Sum heild er heilsustøðan í heiminum í dag nógv betri enn í 1990. 44% færri mammur doyggja í barsilssong, og helvtina færri børn doyggja undir føðing. Tvær orsøkir til framgongdina eru reinføri og betri heilsutænastur.
Betri heilsustøða hevur eisini við sær, at vit liva longri. Vart tú fødd í 1990, kundi tú væntað at liva í 65 ár. Í dag er miðal livialdurin í øllum heiminum meir enn 71 ár.
Enn eru ov nógv fólk, ið doyggja av sjúkum, ið sleppast kann undan tá vit vaska hendur, ella fara í stutta og bíliga viðgerð.
Nógvar sjúkur eru, ið ringar eru at basa. Summar sjúkur, so sum malaria og HIV/AIDS, kunnu vit berja niður. Í dag doyggja helvtin færri av malaria enn í 2000, tí at heilivágur og mýggjabitanet eru fingin til vega. Vit mugu tó halda áfram at gera íløgur í hjálpararbeiði, tí enn doyggja umleið 438.000 fólk árliga av malaria.
Triðja heimsmálið snýr seg um, at øll fólk í øllum aldrum, í øllum londum skulu hava vissu fyri eini góðari heilsu. Hetta mál kann røkkast, tá vit arbeiða miðvíst fyri at bjarga mammum og børnum undan smittandi umfarssjúkum, at fækka um sjúkur, ið ikki smitta, og at tryggja øllum atgongd til heilsutrygd. Samstundis skulu øll hava atgongd til koppsetan og munagóðan heilivág, sum fóllk hava ráð at keypa.
Hóast smittandi sjúkur eru álvarsamar, standast eisini nógvir heilsutrupulleikar av lívsstíli. Bæði í ríkum og fátøkum londum hava nógv fólk álvarsamar trupulleikar av sukursjúku, lungnakrabba, rúsevnismisnýtslu og alkoholismu. Heimsmálini miða ikki ímóti forboðum ímóti tí, sum elvir til hesar trupulleikar. Heldur er at styrkja um fyribyrging og viðgerð av rúsevnismisnýtslu, bæði narkotiskum evnum og brennivíni, og at arbeiða fyri, at færri fara at roykja tubakk.
Vit skulu eisini seta okkum fyri, at talið á teimum, sum í dag doyggja ella verða løstað í ferðsluni, fer niður í helvt áðrenn 2030. Hvørt ár doyggja umleið 1,25 mió fólk í ferðsluni, bæði beinleiðis og óbeinleiðis. Hóast ein bilur ikki rennur á ein persón, er útlátið frá bilinum so skaðiligt í stórbýum, at tað kann gera stóran skaða á heilsuna. Sambært útrokningum hjá WTO doyggja hvørt ár umleið 7 milliónir fólk av skaðiligum útláti. Triðja heimsmálið setur sær fyri at lækka munandi um talið á deyðum og heilsutrupulleikum, sum standast av dálking í luftini, í vatninum og í jørðini áðrenn 2030.
Hevur tú nakrantíð verið hjá lækna? Skuldi tú rinda fyri tænastuna? Hava øll í Føroyum rætt til ein lækna? Hvussu er støðan í øðrum londum?
3.1 Fyri 2030 at minka deyðatalið á mammum um allan heim til undir 70 fyri hvørji 100.000 livandi fødd børn.
3.2 Fyri 2030 at gera enda á, at nýfødd børn og børn undir 5 ára aldur doyggja, tá ið tað kann fyribyrgjast, við at øll lond seta sær sum mið at minka deyðatalið á nýføðingum til 12 fyri hvørjar 1.000 livandi nýføðingar í mesta lagi, og deyðatalið á teimum undir 5 ár niður í 25 fyri hvørji 1.000 livandi fødd í mesta lagi.
3.3 Fyri 2030 at beina fyri farsóttum sum eyðkvæmi, tuberklum, malaria og øðrum lítið gáaðum tropiskum sjúkum og basa livrarbruna, vatnbornum sjúkum og øðrum smittandi sjúkum.
3.4 Fyri 2030 skal deyðatalið á ófullbornum børnum sum fylgja av ikki-smittandi sjúkum skerjast við einum triðingi við fyribyrging og viðgerð og virkað verður fyri sinnisligari heilsu og vælveru.
3.5 Meira verður gjørt við at fyribyrgja og viðgera evnismisnýtslu, sum fatar um narkotiska drøggmisnýtslu og skaðiliga alkoholnýtslu.
3.6 Fyri 2020 skal deyði og løstur, sum stendst av ferðsluvanlukkum, verða skerdur niður í helvt um allan heim
3.7 Fyri 2030 verður tryggjað, at øll fáa kyns- og nøringaheilsutænastu um allan heim. Eisini verður barnaavmarking, upplýsing og útbúgving og nøringarheilsa flættað inn í virkisætlanir og skráir í ymsu londunum.
3.8 Fáast skal í lag heilsumiðlan, sum millum annað fevnir um fíggjarliga váðaverju, atgongd til dygdargóða lívsneyðuga heilsurøkt og atgongd til tryggan, virknan, dygdargóðan og kostnaðarrímiligan heilivág og koppsetingar til øll.
3.9 Fyri 2030 skal deyði og sjúka, ið stendst av vandamiklum kemiskum evnum og luft, vatni og mold, sum eru dálkað og eitrað, skerjast í stórum
3.a Arbeiðið at seta í verk rammusáttmálan hjá Heimsheilsustovninum WHO um eftirlit við tubbaki í øllum londum, sum tað hóskar seg, skal økjast.
3.b Gransking í og menning av koppsetingarevnum og heilivági fyri smittandi og ikki smittandi sjúkur, sum fyrst og fremst ávirka menningarlond, skal stimbrast. Sleppast má fram at grundheilivági og koppsetingarevnum fyri rímiligan pening í samsvari við Doha kunngerðina um TRIPS-sáttmálan og almannaheilsu, sum váttar rættin hjá menningarlondum til fulnar at nýta greinirnar í sáttmálanum um Handilstongd hvarv í lógum um upphavsrætt, hvat smidleika viðvíkur at verja almannaheilsu og serstakliga at útvega øllum atgongd til heilivág
3.c Nógv meira fígging skal verða útvegað til at fíggja heilsu, útvega fólk, menna, læra og varðveita arbeiðsmegi til heilsuverkini í menningarlondunum, serstakliga í teimum minst mentu londunum og menningarlondum, ið eru smáoyggjar.
3.d Øll lond, serstakliga menningarlond, skulu styrkja sínar førleikar at fáa ávaringar í góðari tíð, at minka váða og handfara heilsuváða bæði hjá sær sjálvum og á altjóða stigi
Heimsins bestu tíðindi hava verið á prenti í Dimmalætting í 2018.
Hesar greinar umrøða Heimsmál 3:


text:
Í bókini eru fýra partar. Fyrsti partur er um vistfrøði. Her verður viðgjørt, hvussu orka og evni fara ígjøgnum vistskipanir í náttúruni. Annar partur, sum er um arv og lívmenning, viðger menningarlæruna. Triði partur er um arv og umhvørvi. Vit og dýrini eru úrslit av bæði arvi og umhvørvi. Summir eginleikar eru arviligir, aðrir eru úrslit tí umhvørvi, vit liva í. Fjórði partur er um nøring í víðastu merking. Ókynjaða nøring og kynjaða nøring. Nøring hjá plantum og hjá dýrum. Og ikki minst okkara egnu nøring.
Bókin er liður í einari bókarøð til 7.-9. flokk í fólkaskúlanum.
Fakligur og námsfrøðiligur stuðulsbólkur:
Karl Thomsen, Annbritt Toftegaard, Búi Brattaberg og Jóanes Árting.
Ritstjóri: Pól Jespersen
Arbeiðsbókin er eins og næmingabókin býtt í fýra partar: vistfrøði, arv og umhvørvi, arv og lívmenning og nøri...
Lærarabókin er býtt í somu 4 partar sum næmingabókin og arbeiðsbókin. Í lærarabókini er dentur lagdur á at gev...


text:
- Tíðindi, mentan og ítróttur
Leita
Leitingarúrslit(22)
... tú hug til at spæla við ella lita við Kuldakrákuni, so ver vælkomin! Kuldakrákan er flutt inn í Kringvarpið, og hevur lagt ... HTML5 spælari. Hey tit! Vælkomin í kuldakrákureiðrið! Her búgvi eg, Kuldakráka, ella sum fleiri rópa meg, Kul da Kráka, tí eg ...
17-09-2015 - VIT - kvf.fo/vit/greinar/krakureidrid
... fara eisini at liggja á heimasíðuni hjá Kringvarpinum, inni á kuldakrákuni. Nýggja barnarøðin í Kringvarpinum leggur dent á málmenning og at ...
16-03-2018 - Útvarp - Góðan morgun Føroyar - kvf.fo/netvarp/uv/2018/03/16/morgunsendingin-vitjar-vinus-og-vims
Eisini í kringvarpinum er føstulávint - serstakliga hjá Kuldakrákuni. Hon hevur ordiliga spent seg út fyri at gera ... sera kulan búna. Eisini í kringvarpinum er føstulávint - serstakliga hjá Kuldakrákuni. Hon hevur ordiliga spent seg út fyri at gera ein ...
23-02-2017 - VIT - kvf.fo/vit/greinar/kuldakrakan-fostulavint
... { margin-top: 10px; } Ein Batman, eitt sjónvarp ella kanska ein Kuldakráka? Kunnu VIT sleppa at síggja eina mynd av tær sum ...
03-02-2016 - Anonymous (ikki váttað) - kvf.fo/node/51718
Kuldakrákan býr í KvF, men tað er ikki so ofta, at ... at síggja, tí hon dugir so væl at goyma seg. Kuldakrákan býr í KvF, men tað er ikki so ofta, at ... eina barnasending í útvarpinum. Her sært tú bæði Jonnu og Kuldakrákuna
17-02-2017 - VIT - kvf.fo/vit/greinar/tordur-hittir-kuldakrakuna-0
... Mortensen, ið er samskipari á barnaøkinum hjá Kringvarpinum. Kuldakrákan vísir seg fyri vertinum og vil verða lyft. Annars ... húsast Kuldakrákan á heimasíðuni hjá Kringvarpinum. Maiken Olsen bindur allan ...
16-02-2017 - Sjónvarp - KvF 60 ár, sjónvarp - kvf.fo/netvarp/sv/2017/02/16/kvf-60-ar-born-og-ung
... tit tíma at skriva okkum søgur. Kuldakrákan er so sera glað um, at krákureiður ... at tit tíma at skriva okkum søgur. Kuldakrákan er so sera glað um, at ... lutakastinum um ein av trimum jólapakkum frá Kuldakrákuni til tín, at leggja undir træið. ...
08-12-2016 - VIT - kvf.fo/vit/greinar/kom-og-skriva
... stuttligan og góðan, gamlan sjónvarpskalendara at vísa í ár. Kuldakrákan hevur ein stuttligan og góðan, gamlan sjónvarpskalendara at vísa í ...
30-11-2016 - VIT - kvf.fo/vit/greinar/jolalotan-heimasiduni
... til at spæla við ella lita við Kuldakrákuni, so ver vælkomin! Kuldakrákan er flutt inn í Kringvarpið, og ... eru? Hepnasta grýlan vinnur ein biograftúr fyri tvey. Kh Kuldakrákan .VITpanelwrapper { border:3px solid lightblue; background-color ...
03-02-2016 - VIT - kvf.fo/vit/greinar/krakulavint


text:
B36 nærkast toppinum
Tað er ikki tað stóra at siga um EB/Streym sum gongur frá sigri til sigurs, allir 11 dystirnir eru vunnir higartil (tvs. móti øllum hinum 9 liðunum), og fleiri av teimum sera trygt eisini, t.d. eru seinastu tríggir dystirnir vunnir við 17-0(!), 5-0 og 6-1.Vinna teir eisini komandi dystin móti B36 í Gundadali, er ilt at síggja, at teir fara at tapa nakran dyst í ár yvirhøvur. Teir eru í løtuni 10 stig frammanftyri Undrið á 2. plássi.
Eftir at Undrið vann ein sera góðan 2-1 sigur á B36 í 9. umfari, er stígur komin í. Fyrst tveittu teir ein sigur burtur í yvirtíðini á Toftum móti teimum næstbestu hjá B68, og síðani taptu teir Í Gundadali fyri teimum triðbestu Víkingunum. Hetta var ein uppiborin 2-1 stríðssigur til Víkingar, sum bæði komu afturút og fingu ein mann útvístan, men allíkavæl vendu dystinum til allarseinast. Víkingar liggja í løtuni á einum flottum 4. plássi og snodda til bronsuna.
Í B36 hava tey sum heild ikki verið nøgd við gongdina hjá 2. deild í ár, og tí var avgjørt at skifta venjara eftir 8. umfar. Hetta vóru teir tó at síggja til ikki klárir til í 9. umfari, tá teir taptu toppdystin fyri Undrinum. Men síðani hevur “venjaraeffektin” sligið til, og B36 hevur seinastu tvey umførini hálað 5 stig inn á Undrið á 2. plássi, so munurin nú er minkaður niður í tvey stig. Vinnur B36 í næsta umfari móti EB/Streymi, so skal Undrið nokk av álvara ansa sær.
Í hinum endanum í deildini vunnu teir næstbestu hjá ÍF í 10. umfari sín fyrsta dyst eftir 42 royndir! Heimasíðan Bolt.fo hevði eina grein um hetta herfyri, hon kann lesast her. Men hesin sigurin móti Víkingi fekk ikki ÍF burtur av niðasta plássi, og teir eru enn sum áður favorittar at flyta niður. Toftamenn hava skavað nøkur stig saman í seinastuni, og teir eru nú komnir framum teir triðbestu hjá NSÍ, sum eru dotnir niður um strikuna. Men stutt er upp til liðini beint omanfyri.
Besti málskjúttin í 2. deild hevur skotið 14 mál og spælir við EB/Streymi. Hann eitur Jónstein Magnussen, og hann gørdi eitt ordans hál í 9. umfari við sínum fýra málum í 17-0 sigrinum móti ÍF, umframt at hann skoraði hatrikk í bæði 7. og 8. umfari. Beint nú er ikki nógv, ið bendir á, at hann fer at verða tikin í ár.
12. umfar í 2. deild verður 15. og 16. juni, og spælt verður soleiðis:
B68 II - NSÍ III
Víkingur III - KÍ III
ÍF II - Undrið
AB II - 07 Vestur II
B36 II - EB/Streymur II
Klokkutíðir koma seinni.
Øll hagtølini um 2. deild síggjast her.


text:
Orkuráðstevnan verður, fríggjadagin tann 7. apríl 2017, í Tórshavn - á Østrøm, kl. 09.30-15.30.
Bjóðaður verður frokostur, kl. 12.00-13.00.
Ráðstevnan er ókeypis og fólk nýtast ikki at tekna seg.
Talan er um eina fakliga og politiska ráðstevnu, hvørs endamál er at varpa ljós á, hvørjar avbjóðingar vit hava í Føroyum á orkuøkinum og hvørjar møguligar loysnir eru fyri skjótari og lættari at innføra munandi meira vindorku á elkervið.
Les meira her
Les eisini "Altjóða serfrøðingur á orkuráðstevnu í Føroyum" her


text:
Tíðindaskriv
02.01.2018 - 18:12
Tíðindi > Vinna & Tøkni > Samskifti
NOTION – er ein føroyskur pallur har vit luta vitan og royndir innan starvsfólkaøkið og HR. Tað er Alexandra á Dul úr Klaksvík sum er stigakari og stovnari av Notion.fo
Tað byrjaði alt við morgunkaffið. Eg var júst farin í barnsburðarfarloyvi og skuldi finna meg til rættis í nýggja leiklutinum uttan fyri arbeiðsmarknaðin – og tað var við blandaðum kenslum. Eg hevði sovorðnan hug at ringja til arbeiðsplássið og biðja avloysaran um at senda mær nakrar uppgávur. Men tað kundi eg ikki. Hon hevði jú yvirtikið arbeiði mítt, og tað mátti eg sjálvsagt virða.
Eg settist við telduna og skrivaði tveir av mínum yndisbókstøvum á leitaran hjá Google: “HR”. Við einum góðum kaffimunni í aðrari hondini og músini í hinari blaðaði eg ígjøgnum fleiri HR-heimasíður og las greinar hjá samsintum. Tá ið eg hevði lisið nakrar greinar um komandi persóndátufyriskipanina og ymsar mannagongdir innan førleikamenning, fór eg aftur til Google-leitaran og skrivaði nú orðini “HR Føroyar”. Stórliga bilsin gjørdist eg, tá bara nakrar gamlar starvslýsingar komu fram.
Eg skonkti mær uppí aftur og fór aftur til knøttarnar – nú við einum endamáli.
Eftir at hava arbeitt við hesum, kann eg nú bjóða lesaranum ein føroyskan HR-pall. Pallurin er til øll okkum, sum vilja seta HR og góðu starvsviðurskiftini á dagsskránna.
Endamálið við pallinum er heilt einfalt, at lesarin kann fáa og geva íblástur og fáa brúkt førleikarnar hvør hjá øðrum.


text:
Ari av Rana
28.12.2017 - 18:48
Ítróttur > Ítróttur > Fótbóltur
Tobias Nygård Vibe, sum dagliga spælir við Tromsø, er í samráðingum um at spæla við Víkingi komandi kappingarár.
Tobias Nygård Vibe fortelur, at venjarin hjá Víkingi, Maurice Ross, ringid til hann jólaaftan, við einum boðið um at gerast yrkisleikari.
- Eg havi fingið eitt tilboð, og eri ikki langt frá at verða nøgdur. Eg havi givið eitt mótboð, og vit royna at finna semju. Eg havi eitt krav, sum er sera týdningarmikið, sigur Tobias við iTromsø.
Serliga er tað smávegis broytingar í lønini, nakrir eyka flogferðaseðlar og bústaður, sum semja skal finnast um.
Víkingur vann á núverandi felagnum hjá Tobiasi, TIL, í UEFA Europa League undankappingini í 2014. Tá spældi liðini javnleik í Føroyum, áðrenn Víkingur vann 0-2 í Norra.
Tobias Nygård Vibe væntar, at talan verður um ein eitt ára sáttmála.


text:
15. august 2011 lat Fríðtíðarskúlin á Argjahamri upp. Frítíðarskúlin er eitt tilboð hjá Tórshavnar Kommunu, har børn í 1. og 2. flokki úr skúlanum á Argjahamri ganga. Skúlaárið 2012/13 bjóðaði Tórshavnar kommuna út eitt frítíðartilboð til børn, ið ganga í 3.flokki. Frítíðarskúlin á Argjahamri er ein av stovnunum, ið hevur tilboðið og umframt at hava børn av Argjahamri, eru eisini børn úr øðrum skúlum. Stovnurin er normeraður til 100 børn.
Fríðtíðarskúlin er innlimaður í skúlabygninginum í ovara parti, har innskúlingin er, men (frítíðarskúlin) virkar sum sjálvstøðug eind. Hølisviðurskiftini eru avbera góð við nógvum rásarúmi til virknu børnini eins og ríkiligt av plássi eisini er til djúphugsni og friðarligt spæl.
Fríðtíðarskúlin hevur ymisk rúm, sum leggja upp til ymisk alskyns spøl, kreativitet og menning. Eisini er fimleikahøllin ein náttúrligur partur av frítíðarskúlanum, har vit venja ymiskt og menna motorikkin og sansirnar. Møguligt er at nýta serhølini hjá skúlanum, har møguleiki er at fordjúpa seg, tá verkætlanir eru á skránni. Úti í garðinum hava vit skúrar til ymisk verkstøð.
Væl slættaða økið uttan fyri, er væl egna til ymisk rørslu spøl, s.s. at súkla, koyra við mánabilum, at rulluskoya, spæla hokky og mangt annað. Fótbóltsvøllur er, har bóltspøl kunnu spælast. Eisini er náttúran nærmasti granni og leggur hon upp til ymiskt spennandi.
Frítíðarskúlin leggur stóran dent á frítíðina hjá børnunum. Spæl o.a. virksemi er sjálvboði og ikki skemalagt á sama hátt sum í skúlanum. Børnini hava møguleika sjálv at ráða yvir frítíðini, tó undir ábyrgd og vegleiðing av starvsfólkunum.
Vit ynskja at skapa ein tryggan og fjølbroyttan gerandisdag, sum er stuttligur, avbjóðandi, hugnaligur og góður. Børnini hava møguleika at fáa íblástur til ítriv og at vera skapandi. Vit leggja stóran dent á, at menna teir persónligu og sosialu førleikarnar, samstundis sum vit eisini geva tí aktiva barninum ans. Vit miðja í móti at gera børnini sjálvstøðug, har tann vaksni er ein dyggur og vegleiðandi stuðul.
Frítíðarskúlin á Argjahamri
Glyvursvegur 44
160 Argir
Um barn ikki kemur í frítíðarskúla ella átrokandi boð eru til starvsfólk:
Send sms boð ella t-post til:
Frítíðarskúlan: 260802
Klubb tilboð: 260803
Stovns telefon: 302516
Teldupostur starvsfólk: argjahamri@gmail.com
Leiðari: Ann Hansen
Telefon: 282850
Teldupostur: annhan@torshavn.fo
Upplatingartíðir:
mánadag – fríggjadag kl. 11 – 17
Facebook síðan hjá okkum: web.facebook.com/argjahamri/


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Vestmannadagar 2016 – Framløgan av nýggju útstykkingini flutt til mikukvøldið
06.09.2016
Gevið gætur!
Framløgan av nýggju útstykkingini í Vestri og kunning um týning av skøru og tistli er framskundað til mikukvøldið 7. september kl. 20, fundurin verður á Fiskivinnuskúlanum.
Vestmanna Kommuna bjóðar til kunnandi fund um eina komandi útstykking uppi í Vestri. Fyrireikingararbeiðið er komið somikið áleiðis, at nú er klárt at vísa bygdarfólkinum, hvussu útstykkingin verður skipað og ætlandi kemur at síggja út.
Á fundinum verður eisini kunning um týdningin av at týna skøruna og tistilin, sum hava gjørt nógv um seg í bygdini, og um hvussu týningin fer at vera skipað í Vestmanna.
Dagførd skrá fyri Vestmannadagarnar sæst her.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Press Release
Innbjóðing
Í samband við, at átakið ”VIT á útoyggj” fer av bakkastokki, bjóða vit tær/tykkum til móttøku:
Týsdagin 4. Mars kl. 14.00
í hølunum hjá Ferðaráð Føroya, Gongini 9, Tórshavn.
VIT á útoyggj er eitt átak, ið skal stuðla undir vinnuligt virksemi og framburð á útoyggjunum. Í hesum sambandi hava vit gjørt eina heimasíðu og ein film, sum skulu marknaðarføra útoyggjarnar, sum spennandi ferðamál.
Málið við heimasíðuni og filminum er, at skapa áhuga fyri Føroyum sum ferðamannalandi, við fokus á útoyggjarnar sum gimsteinar í krúnuni, og tað gera vit, við at bjóða útoyggjarnar fram, bæði náttúru, upplivingar og tænastur.
Verð við týsdagin, tá vit lýsa okkara ætlanir nærri, vísa filmin, og gera heimasíðuna virkna.
Væl komin!
Blíðar heilsur
Olga Biskopstø, samskipari


text:
Ingi Samuelsen
14.05.2017 - 16:34
Tíðindi > Uttanlands > Politikkur
Nývaldi 39 ára gamli franski forsetin, Emmanuel Macron, heilsaði í dag upp á undangongumann sín, François Hollande, sum klokkan 11 fyrrapartin fór av forsetaborgini í einum myrkum bili.
Í Fraklandi er tað ikki so, at nýggi forsetin skal takast í eið, eins og gjørt verðurí USA, til dømis.
Macron stóð á reyðu langmottuni og eygleiddi bilin við fyrrverandi leiðara Fraklands, hvørva. Síðan helt Macron eina røðu, har hann segði, at Frakland hevur valt ”vón” samstundis sum hann lovaði, at geva viknaða ES-samveldið nýtt lív.
- Í fleiri áratíggju hevur Frakland ivast á seg sjálvt, segði Macron, sum hevur sett sær fyri at geva landi sínu sjálvsálitið aftur.
- Stundin er komin fyri Frakland at reisa seg aftur. Heimurin hevur uppiborið, at vit standa stinn.
Macron er yngsti ovasti í Fraklandi síðan Napoleon fyri 200 árum síðani eisini lovaði landi sínum at fara gjøgnum stórar broytingar.
Mánadagin fer Macron væntandi at kunngera sín nýggja forsætisráðharra, og síðan flýgur hann til Berlin fyri at hitta týska samveldiskanslaran Angela Merkel. Væntandi verður nýggja stjórnin kunngjørd týsdagin, skriva tíðindastovurnar.
Macron gongur sterkt inn fyri ES, og ynskir at londini gerast enn tættari, serliga londini í evru-samstarvinum.
Í juni verður so val til franska tjóðartingið. Valið verður avgerandi fyri møguleikanum hjá Macron at tryggja sær politiska undirtøku fyri sínum nýskipanarætlanum.
Macron stillaði upp til forsetavalið sum óheftur við rørsluni En Marche! aftan fyri seg. La République en Marche, sum rørslan hjá Macron nú eitur, hetur seinastu dagarnar arbeitt hart fyri at fáa valevnislistarnar upp á pláss. Helmingurin er kvinnur, og helmingurin er uttan politiskar royndir frammanundan, eins og Macron hevur lovað.


text:
Uni Holm Johannesen 22.06.2009 (16:40)
Thorleifsson gevst í B36
Heimasíðan hjá B36 skrivar, at Hanus Thorleifsson ikki longur er partur av hópinum. Miðvallarin og leiðslan eru av ymsum orsøkum samd um at enda samstarvið.
Hanus Thorleifsson skifti til B36 frá Skála undan kappingarbyrjan í 2006. Hann hevur verið millum stuðulsleikararnar síðan, men nú skal hann finna nýtt felag. Og tað er møguligt, tí flytingarvindeygað lat upp í farnu viku.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Elin Brimheim Heinesen
27.02.2014 - 12:59
Ray Maseman er listamaður og grafikari úr New Mexico í USA. Í fjør summar var hann í Føroyum í knappar 6 vikur sum partur av Arctis Exchange, ein skiftissskipan fyri listafólk. Portalurin skrivaði um skipanina í grein í gjár.
Ray kemur aftur í summar, hesaferð saman við dóttur síni. Vit tosaðu við Ray um hansara uppliving av Føroyum, og hvat hann hevur fingið burturúr sum listamaður.
Ray Maseman møtti Joel Cole á sumri í 2008, tá teir báðir luttóku á eini listamessu í Sheboygan, Wisconsin. Joel segði við Ray, at hann skipaði fyri eini listafólkaskiftisskipan, sum gav listafólkum møguleika at koma til Føroya.
- Eg var serstakliga áhugaður, men helt meg ikki hava ráð at fara, umframt at børnini hjá mær vóru enn so smá tá.
Í desember 2012 setti Joel seg í samband við Ray aftur at spyrja, um hann enn hevði áhuga í at koma til Føroya. Hesaferð tók hann av, og var so í Føroyum góðar 5 vikur í fjør summar.
- Eg eri vorðin nóg gamal til at kenna á mær, at eg eigi at lofta møguleikanum, tá eg fái hann - eg gerist jú ikki yngri!
Hvat var tað, sum dróg teg - og hvat gjørdi, at tú fekst hug at luttaka?
- Mær dámar so væl at hyggja at landkortum. Eg havi gjørt tað síðani eg var heilt, heilt ungur. Eg havi altíð verið serliga drigin at støðum, sum liggja langt av leið, serliga støð við áhugaverdum strondum. Støð sum Norðanlond - harímillum Føroyar - Skotland/Hetland/Orknoyggjar, Grønland, Siberia, Norðurkanada, Tierra del Fuego (Eldland) osfr. Eg veit ikki rættiliga hví - kanska tí fjarskotin støð kennast ævintýrlig, men í øllum førum heilt víst, tí mær dámar væl friðsæluna og ráu, køldu luftina - saman við sannføringini um, at fjarskotin støð mugu í sær sjálvum vera friðalig.
- Eg havi altíð ætlað mær at vitja okkurt av hesum støðunum, men havi útsett og útsett tað. Við aldrinum eri eg vorðin meira greiður yvir, at eg má gera álvara av tí, um tað skal blíva til nakað, og ikki bara útseta tað. Eg mátti gera okkurt við at fara á hesar stórfingnu ferðir, eg droymdi um. Eg rokni við, at tað kundi endað við, at eg var farin til eitt og hvørt av hesum støðunum, eg havi nevnt, men Føroyar vóru tað staðið, eg fyrst fekk møguleika til at vitja.
- Føroyar vóru, tá samanum kom, høvuðsfreistingin, um eg so má siga, men ein síðuvinningur var bara møguleikin fyri at uppliva eina broyting og tíð at savna meg um at vera listafólk.
Hvørja mynd hevði tú av Føroyum, áðrenn tú komst til landið?
- Fjarskotið, sum nevnt. Kølið og slavið. Fiskur, seyður, bátar og skip. Knortlutir klettar. Og ivaleyst av fótbólti. Eg las ein skaldsøgu og lurtaði eftir fleiri Faroe Islands Podcast sendingum, og so gjørdi eg av, at ov nógv fyrireiking helst ikki var so gott kortini, og at tað var betri bara at bíða og vita, hvat fór at henda, tá eg kom til Føroya.
Hvar valdi tú so at gista í Føroyum - og hví júst har?
- Skiftisskipanin bjóðar at seta ein í samband við fólk, umframt mat og gistingarmøguleikar - eg skuldi sjálvur gjalda fyri ferðina. Eg gjørdi eina Kickstarter-herferð fyri at útvega mær pengar til ferðina, og tað eydnaðist. Eg kundi gista á Føroya Fólkaháskúla, so tað var ikki nakað val, eg hevði sum so, um hvar eg skuldi gista, men tað vísti seg at passa mær væl. Eg hevði eina íbúð á staðnum, sum lá beint við býin, og við atgongd til eitt ateliér beint víð síðuna av. Mesta av matinum, eg át, fekk eg á háskúlanum, og eg át morgunmat í kantinuni á skúlanum. Tað gav mær nakrar góðar møguleikar fyri at hitta onnur og vera sosialur.
- Eg var eisini eina tíð í Fugloy. Tí møguleikanum syrgdi Joel fyri. Eg tók av møguleikanum og fór til Fugloyar í nakrar dagar, tí tað er serliga fjarskotið. Eg havi jú, sum longu nevnt, hesa undarligu fascinatiónina av fjarskotnum støðum.
- Eg hevði heilt serligar upplivingar har. Bæði í stórsligna landslagnum - og so í kirkjuni í Hattarvík, har eg fann eina ótrúliga altartalvu. Hetta var mær til stóran íblástur.
- Eg møtti Siggu Vang á hesi ferðini, og tað førdi til, at eg gjørdist partur av einum toymi, sum skipaði fyri filmssýningum á G! festivalinum: "WTF - Watch That Film" og barnafilmssýningar.
- Eftir hetta kom eg í eina góða rútmu, har eg bara arbeiddi í ateliérinum, so eg var nógv í Havn. Var kanska ikki so sosialur tá, men fekk nógv av skafti. So kom Ólavsøkan, og eg bleiv meira sosialur aftur.
Hvat var høvuðsætlanin hjá tær við at fara hesa ferðina?
- Partvíst var tað bara fyri at uppfylla henda lívslanga dreymin hjá mær um at fara og vitja eitt stað, sum liggur langt norðanfyri, partvíst fyri at koma úr míni "comfort zone" og uppliva okkurt ævintýrligt - og partvíst fyri at geva mær sjálvum tíð til bara at vera listafólk og einki annað - uttan samstundis at skula arbeiða vanligt arbeiði og vera foreldur.
- Eg haldi, eg gjarna vildi bjóða mær sjálvum av og læra meg sjálvan betur at kenna - vita, hvør eg veruliga eri, tá eg flyti meg burturúr tí umhvørvinum, eg eri vanur við at vera í.
Livdi ferðin upp til væntaninar? Hvat fekst tú burturúr, bæði persónliga og listarliga?
- Ja, tað er púra vist, at eg fekk nógv burturúr! Persónliga hjálpti tað mær at fáa nøkur ting uppá pláss, nú eg kanska eri komin í eitt slag av "mid-life-crisis". Tað hjálpti mær at seta nøkur ting í perspektiv. Tann svalandi og ráa luftin hjálpti mær eisini øguliga nógv. Eg búgvi jú í einum sera turrum og heitum, oyðimarkarkendum øki. Eg var ikki tilvitandi um, hvussu strongdur eg var av veðurlagnum har.
- Listarliga fann eg út av á hesi ferðini, at eg ikki bara eri grafikari, men at eg kann skapa alt slag av list, um eg vil, serliga við at tekna og mála. Sum grafikari hevur tú lyndi til at hugsa nógv um tað handisliga í at vera listafólk. Tað var ein lætti ikki at noyðast at hugsa so nógv um, hvussu nógv eintøk, eg skuldi prenta, ella um útgerð t.d. hvørjir litir nú skuldu brúkast til hvørja prentplátu ella um tað, eg gjørdi, var nóg áhugavert fyri fólk til, at eg kundi prenta 20-25 eintøk av tí. Tað var fantastiskt bara at sleppa at spæla sær og gera royndir uttan at skula stúra fyri, hvagar tað nú førdi meg.
- Joel sigur, at málið við skipanini er bara at geva luttakandi listafólkunum íblástur. Tað eydnaðist í øllum førum við mær. Eg havi fingið meira sjálvsálit í mun til, hvat eg dugi listarliga, og eina størri føling við, hvat eg kann gera við tað, sum eg dugi.
- Tað var eisini ómetaliga áhugavert at vera eitt stað, sum hevur eina almenna skattafíggjaða heilsutænastu, sum er fyri øll - og síggja, hvussu tað ávirkar tey minstu tingini í dagliga lívinum hjá fólki. Tað er møguligt, tað broytist, men í USA halda nógv fólk fast í einum starvi, sum teimum als ikki dámar, tí tey føla, at tey hava brúk fyri tí heilsutrygdini, sum bara starvið kann geva teimum. Harvið missa tey kanska nógvar aðrar møguleikar - t.d. tjansin at brúka kreativ evni. Amerikanska siðvenjan at lata tað privata taka sær av heilsutrygd avlagar eisini politisku valini viðv. almannamálum.
Hevur ferðin til Føroya ávirka listina hjá tær?
- Áðrenn eg kom til Føroya, høvdu verk míni lyndi til at savna seg um djór sum persónmenskur, og har var innbygd ein greið søga í listaverkunum, sum snúði seg um hesar persónmenskur. Nú savnar listin hjá mær seg mest um ymisk umhvørvi, sum geva eitt serligt huglag og kenslu av stað ella rúmi. Djór kunnu enn vera høvuðspersónar, men tey eru ikki líka týðandi fyri myndina sum heild. Harumframt eri eg farin at brúka aðrar litir nógv meira, so sum grønt og blátt og grátt, sum gevur eina kenslu av vætu, sum seyrar ígjøgnum alt.
- Ein onnur broyting er, at eg havi fingið meira áhuga fyri at gera bøkur ella gera myndir til bøkur. Nógv fólk hava hugt at mínum myndum og hava sagt, at "tú átti at gjørt illustrajsónir til bøkur" - serliga barnabøkur. Fyrr var eg ikki serliga áhugaður í tí. Men upplivingin eg hevði við at gera tekningar til barnafilmssýningarnar á G! og royndirnar við at mála á lørift og ikki bara prenta á pappír, hevur gjørt tað nógv lættari fyri meg at ímynda mær, at eg kann illustrera bøkur - antin grundað á hugskot hjá mær sjálvum ella grundað á skriving hjá øðrum. Vónandi kemur okkurt út seinni í ár ella skjótt.
Kundi tú hugsað tær at komið aftur til Føroya?
- Ja! Eg komi aftur longu í summar, og tá fari eg at hava dóttur mína, sum er 18 ár, við mær. Eg fari at hjálpa toyminum, sum gera WTF-filmssýningarnar á G! aftur, møta mínum føroyskum vinum enn einaferð, og ferðast til Mykinesar og onnur støð í Føroyum, sum eg ikki náddi at vitja seinast.
- Skal eg vera ærligur, so var tað eisini ein ávísur lætti at fara avstað, eftir at hava verið í Føroyum í góðar 5 vikur, tí tað byrjaði at kennast eitt sindur strævið at kenna seg uttanfyri alla tíðina og ongantíð vera heilt vísur í, hvar eg veruliga var sosialt. Men tá eg var farin, so kendi eg meg kortini drignan aftur til Føroya. Eg vil so fegin koma aftur at vita, um Føroyar eru eitt stað, sum eg bara vitjaði eina ella tvær ferðir, og so var tað tað - ella um tað er eitt stað, sum eg má venda aftur til ferð eftir ferð.
Kanst tú viðmæla Arctis listafólkaskiftisskipanina til onnur listafólk?
- So avgjørt! Tað havi eg eisini longu gjørt. Ein vinur hjá mær hevur søkt um at vera við í skipanini og kemur til Føroya í summar. Sum heild, so valdast tað eisini listafólkið, um eg vil viðmæla skipanina ella ikki. Eg hevði helst ikki viðmælt hana til onkran, sum bara vil hava sól og summar!
Hevur tú okkurt serligt, tú fegin vilt legga aftrat, sum vit ikki hava fingið tosað um?
- Eitt, sum serliga hugtók meg við Føroyum, var, hvussu landið á mangan hátt minnir um New Mexico, har sum eg búgvi í løtuni, hóast tað á øðrum økjum er fullkomiliga øðrvísi. Bara nøkur dømi:
- Knortlut landslag.
- Tøtt familjubond, har øll eru meira ella minni skyld við hvørtannað.
- Ein sterk kensla av at vera øðrvísi enn londini uttanum (frá Danmark og hinum Norðanlondunum har í Føroyum, og vit frá restini av USA her í New Mexico), eitt sindur meira, enn tað, sum er vanligt aðrastaðni.
- Nógvur seyður
- Rík mentan (hóast Føroyar ikki eru búskaparliga líka væl fyri sum onnur Norðanlond, men tó betri fyri enn størsti parturin av New Mexico)
- Fólk, sum rýma fyri at fáa arbeiði og aðrar møguleikar aðrastaðni, men koma aftur í ferium orsaka av sterku familjubondunum
- Sambandið millum at syngja og dansa á Ólavsøku, eins og vit geratil Native American veitsludagarnar her.
- Tað vóru onnur ting aftrat, sum líktust nógv, men sjálvandi eisini rættiliga stórir munir. Tann allarstørsti mundi helst vera tann munurin, sum nógva vætan í Føroyum ger - umframt, sum nevnt, heilsutrygdin í Føroyum í mun til í New Mexico.
Les meira um upplivingina hjá Ray Maseman av Føroyum á hesi blogguni: subarcticexpedition.wordpress.com
- og um listina hjá Ray Maseman sum heild her: raymaseman.com
Lurta eftir Faroe Islands Podcast samrøðu við Ray Maseman HER.
Mynd eftir Ray Maseman, gjørd í Føroyum: 'Progeny'.
Mynd eftir Ray Maseman, gjørd í Føroyum: 'Companions'.
Ray Maseman, listamaður og grafikari úr New Mexico, USA. Mynd: © People's Fair.
Mynd eftir Ray Maseman, gjørd í Føroyum: 'Over and Up'
Mynd eftir Ray Maseman, gjørd í Føroyum: 'Subarctic Expedition\\\\\\\\\\".
Mynd eftir Ray Maseman, gjørd í Føroyum: 'Drunken Seahorses'
Mynd eftir Ray Maseman, gjørd í Føroyum: 'Subarctic home'.


text:
Nem í fimta, tíðindaskriv
Nem í fimta heldur áfram har, sum Nem í fjórða slepti. Í Nem í fimta eru nýskrivaðir tekstir og søgur og nýggjar tekningar. Harumframt eru fleiri føroysk listaverk tikin við.
Í bókini eru hesi tekstsløg: Søgur, yrkingar, yrkistekstur, lýsing, lýsingafilmur, filmir og myndir.
Nem í fimta er í seks pørtum, og hvør parturin leggur serligan dent á eitt ella fleiri øki í lærugreinini føroyskt.
Kalt niður eftir bakinum leggur dent á søgur og listaverk, sum fáa tað at renna kalt niður eftir bakinum.
Sansa lýrikkin leggur dent á yrkingar og listasniðið í yrkingum.
Ljós á lýsingar snýr seg um lýsingar sum serstakan miðil, har serligar snildir verða nýttar.
Inni í søguni leggur dent á samansettar søgur.
Orðafjas snýr seg um skapandi orðaspæl.
Vitan um barnabókmentir leggur dent á at lesa og arbeiða við yrkisteksti. Faklig lesing.
Bókaheildin fevnir um pappírsbók, netbók og læraravegleiðing. Gunnvá Dam hevur lagað til og týtt úr donskum. Og í heyst kemur mállærubókin Nem mál í fimta, sum Gunnvá Dam hevur gjørt.


text:
Orð og lag: Aileene Hanks
Týtt: Flóvin Tyril
Upprunaheiti: In my Father’s house are many mansions
1. Mangir bústaðir í Faðirs húsi eru,
Harrin Jesus sjálvur hevur sagt mær tað.
Hann er farin heim í dýrdina at vera,
har tilreiðir mær ein sælan tilhaldsstað.
Niðurlag: Vraka ei ta náði, Frelsarin tær bjóðar,
saknast ei, har gleðisongur ævigt ljóðar.
Mangir bústaðir í Faðirs húsi eru,
trýrt tú á Guds Son, tær ognast henda stað.
2. Jesus doyði undir míni synd og sorgum,
leið sjálvvilliga at bjarga tær og mær,
og eg veit, brátt rennur upp ein bjartur morgun,
tá ið eingin sorg og eingin deyði slær.
3. Hava vinir svikið, og tú stendur eina,
lívið tykist møtimikið, myrkt og kalt,
fær til Jesus tá, hann leiðina skal beina,
nýggjar vinir og nýtt lív tú fáa skalt.


text:
Hátíðarhald í nýggju hølunum hjá Fróðskaparsetrinum
Nú komið er á mál við tí partinum av umbyggingini av Sjóvinnuhúsinum í Havn, sum Landsverk hevur havt ábyrgdina av, bjóðar Landsverk til almenna móttøku í bygninginum komandi fríggjadag.
Umbyggingin av tí partinum av Sjóvinnuhúsinum, sum Fróðskaparsetrið skal halda til í, er nú liðugur. Tað vil siga onnur, fjórða og fimta hædd. Tað eru Deildin fyri Heilsu- og Sjúkrarøktarvísindi og Náttúruvísindadeildin á Fróðskaparsetrinum, sum eru fluttar inn her.
Umframt undirvísingarhølir og bólkarúm eru skrivstovur, fundarhølir og allir teir fasilitetir nú til staðar, sum skulu til fyri at skapa eitt gott lestrarumhvørvi. Millum annað er ein fyrilestrarsalur eisini og ein matstova.
Almenna móttøkan verður hildin í silo'ini í Sjóvinnuhúsinum nú fríggjadagin tann 4. mai klokkan 10.30 - 12.00.
Skráin
kl. 10.30 Móttøkan byrjar
Røðarar:
- Rigmor Dam, landsstýriskvinna í mentamálum
- Annika Olsen, borgarstjóri í Havn
- Sigurð í Jákupsstovu, rektari á Fróðskaparsetrinum
- Ewald Kjølbro, stjóri á Landsverki
- Ólavur Ellefsen, stýrisformaður á Fróðskaparsetrinum
Øll eru hjartaliga vælkomin at síggja nýggju umstøðurnar hjá Fróðskaparsetrinum og fáa sær ein góðan kaffimunn.
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...
-
08.10.2018Tey ganga á vegnum og bíða sum nýggjur afturEitt av høvuðsverkunum hjá Ingálvi av Reyni, Tey ganga á veg...


text:
Kekkia í dag – arvur og avbjóðingar
Mikudagin 11. mai heldur kekkiski sendimaðurin í Keypmannahavn, Jiří Brodský, fyrilestur á Fróðskaparsetri Føroya. Evnið er Kekkia, trygdarpolitiska samstarvið ‘Visegrad’ og Evropasamveldið í dag
Í novembur-desembur verða 27 ár síðani sonevnda floyals-kollveltingin gjørdi enda á Moskvatrúgva stýrinum í Kekkoslovakia. Vaksandi trýstið frá teimum alsamt vaksandi, friðarligu kravgongunum hevði við sær, at stjórnin legði frá sær 28. novembur 1989. Tveir dagar seinni samtykti tingið at strika grundlógarásetingina, ið gav kommunistaflokkinum einarætt til valdið.
10. desembur tilnevndi forsetin Gustav Husak fyrstu ikki-kommunistisku stjórnina í 41 ár. Alexander Dubcek varð stutt eftir valdur tingformaður og Vaclav Havel forseti. Hálvt ár seinni – í juni 1990 – var fyrsta demokratiska valið síðani 1946 hildið. Longu hálvt triðja ár eftir tóku landspartarnir Kekkia og Slovakia sundur, soleiðis at teir frá 1. januar í 1993 at rokna vóru tvey sjálvstøðug ríki.
Men hvussu hevur gingist í Kekkia síðani tá, og hvørjar eru avbjóðingarnar?
Tað fer kekkiski sendimaðurin í Keypmannahavn, Jiří Brodský, at røða um í fyrilestri á Fróðskaparsetri Føroya mikudagin. Evnini, hann fer at viðgera, eru:
– kekkiski búskapurin í dag
– raðfestingar í kekkiskum uttanríkispolitikki
– hvat er Visegrad-samstarvið (Kekkia, Slovakia, Poland og Ungarn)?
– hví nokta Visegrad-londini at taka undir við einara tvungnari kvotuloysn á flóttafólkaspurninginum?
– hvør er støða Kekkia til komandi fólkaatkvøðuna í Bretlandi um ES-limaskapin?
Fyrilesturin verður í Jónas Broncks gøtu 25 mikudagin kl. 14.00. Eftir fyrilesturin verður høvi at seta spurningar.
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...
-
08.10.2018Tey ganga á vegnum og bíða sum nýggjur afturEitt av høvuðsverkunum hjá Ingálvi av Reyni, Tey ganga á veg...


text:
Kyndilskvinnur ov kvikar
16. Des 2015
Kyndilskvinnur ov kvikarÍ gjárkvøldið fóru kvinnurnar til Havnar at spæla dyst móti Kyndli í høllini á Hálsi. Talan skuldi gerast um ein dyst, sum bleiv...
les meir
Leikarin hesa vikuna: Jógvan G. Joensen
15. Des 2015
Leikarin hesa vikuna: Jógvan G. JoensenAldur: 25 árArbeið/skúli: Lásasmiður Pláss á vøllinum: Høgri vongur ...
les meir
Tríggir leikarar fingu debut í sigri
13. Des 2015
Tríggir leikarar fingu debut í sigriDystur var á Skála í dag í FTZ-deildini. Botnliðið Team Klaksvík kom á vitjan, so favoritrollan lá á okkum í...
les meir
Tveir javnir dystir hjá D10a
12. Des 2015
D10a spældu tveir dystir í landskappingini leygardagin 5. desembur. Teir møttu í Runavík at spæla ímóti Neistanum og EB. Dystirnir ímóti Neistanum plaga at...
les meir
Bæði liðini hjá G10 spældu síðsta leygardagin
12. Des 2015
Bæði liðini hjá G10 spældu síðsta leygardaginG10a spældu tveir dystir í høllini í Runavík síðsta leygardag. Genturnar byrjaðu væl. Fyrsti dysturin bleiv spældur móti Neistanum...
les meir
Vestmannakvinnur fóru við báðum stigunum
10. Des 2015
Vestmannakvinnur fóru við báðum stigunumVÍF sum berjist fyri tí eina finaluplássinum kom á vitjan. Hjá VÍF var stórskjúttin Liljan Djurhuus ikki við, og verður ikki...
les meir
Leikarin hesa vikuna: Birna Tummasardóttir
08. Des 2015
Leikarin hesa vikuna: Birna TummasardóttirAldur: 21 árArbeið/skúli: Lesi sjúkrarøktarfrøðiPláss á vøllinum: Vinstri bakkur Hvat er tað fyrsta minnið, tú hevur sum hondbóltsspælari?Mítt allar fyrsta minni...
les meir
Ov nógvir brendir málmøguleikar kostaðu dýrt
07. Des 2015
Ov nógvir brendir málmøguleikar kostaðu dýrtMenninir leiktu móti Neistamonnum í FTZ deildini sunnukvøldið, og skuldu vit klára at fylgja við hinum liðnum í kappingini um...
les meir


text:
Íshavssúgfiskur (súgfiskaættin)
Careproctus reinhardti (Krøyer, 1862)
Stødd: Íshavssúgfiskur verður upp í 30 cm langur.
Dýpi: Hann er úr 100 m niður á 2000 m.
Litur: Hann er gulur ella reyðgulur. Ein feril av bláligum liti er á ryggfjaðrunum og gotfjaðrunum.
Teinar. R 51-62; G 45-51.
Lýsing: Íshavssúgfiskur hevur kubbut skap, hann er tjúkkur framman, klænur aftan, bleytur, minnir um hvalspýggju. Hann hevur eina ryggfjøður av klingruni fram á nakkan, eina gotfjøður av klingruni heilt fram til gotið. Gotið er eitt eygnatvørmát frá súgvikoppinum. Hann hevur stórar uggafjaðrar, ovari partur sum vanligar fjaðrar, niðari meira trevsutur. Búkfjaðrarnar eru samanvaksnar í ein súgvikopp, sum situr undir búkinum og er til støddar sum eygað. Høvdið er stórt, og gronin er avkubbað, eyguni sita næstan fremst á høvdinum, tey eru miðalstór, og framman fyri eyguni eru tveir nasagluggar fram úr høvdinum. Stór slipuop eru á gronini oman fyri yvirkjaftin og á undirkjaftinum. Hann hevur smá táknaop og lítlan stert. Skræðan er tjúkk og tykist glærut.
Eyðkenni: Langa gotfjøðurin og langa ryggfjøðurin. Flata gronin. Tveir nasagluggar.
Týdningur: Íshavssúgfiskur hevur ikki vinnuligan týdning.
da: Spidshalet ringbug – Reinhardts ringbug, ís: Hveljusogfiskur, no: Nordlig ringbuk
E.S. Summi súgfiskasløg eru so lík, at ringt er at skilja tey hvørt frá øðrum. Um fiskin, Careproctus reinhardti, siga nøkur vísindafólk, at hann í veruleikanum er C. longipinnis, onnur, at hann er C. micropus. Í hesi bókini er hann so C. reinhardti.
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Sporðdrekafiskar Scorpaeniformes
Í sporðdrekahópinum eru 26 ættir, ið hava 279 slektir og 1477 sløg.
Av hesum eru undir Føroyum 7 ættir við 17 slektum og 23 sløgum:
Fiskarnir í hesum hópinum eru í stødd smáir til miðal, sterturin er oftast nakað rundaður aftureftir, onkuntíð innbogin, men sjáldan sýldur. Uggafjaðrarnar eru oftast avrundaðar aftan.
Fiskarnir eru oftast klæddir við píkum ella beinplátum um høvd og bul, yvirhøvur hvassir, harðir og knortlutir fiskar.
Sporðdrekafiskar eru um øll høv, onkur sløg eru í blandingsvatni og onkur eisini í feskvatni.


text:
Vit hava vitjan av Jaspur Johannesen, sum greiðir frá ætlanum, at hava tíðindasendingar í Lindini. Síðani hava vit vitjan av Eileen Ejdesgaard, umboð fyri Bindifestivalin í Fuglafirði. Bindifestivalurin verður 14.-16. apríl 2016. Til ber at fara inn á heimasíðuna: bindifestival.com og har kunnað seg meira um festivalin v.m. Til seinast hava vit vitjan av Marius Dam Vang og Petur Jákup Heinesen, har vit hoyra um eitt ungdómstiltak í Missiónshúsinum í Leirvík, “PraiseToNight”, har útgávu konsert verður við Heðin Askham og vitnisburður, lovsangur v.m. Leirvíkar Missiónshús hevur heimasíðuna: leirvikar.fo
Vertur: Tór Arni Samuelsen
Lurta eftir sendingini her
Um tú vilt taka sendingina niður, so høgraklikka slóðina og vel “Save link as…” ella “Gem destination som…”


text:
Orð: Jacob Hansen
Lag: Regin Dahl
1. Her blásti ein stormur um fjallatind;
hann tusti í hvørjari rivu.
Tá skalvur var stongsil á hvørjari grind,
og rímtussar vápn síni trivu;
teir brynjaðu hvønn bjargavegg
og hongdu í fossar sítt avgamla skegg.
2. Slíkt nítur at hvørjari mannasál,
so ótti úr nervunum sprettur.
Tí tørvast eitt dirvi so sterkt sum stál
og harður ein vilju sum lettur,
um vinnast skal lítið ella nógv
í glerstoyttum líðum, um óslættan sjógv.
3. Tit Føroya garpar, tit Føroya menn,
tit eru til verju her settir,
men ov lítið hava tit vunnið enn,
ein meginpartur er eftir;
enn tørvast brøgd, áðrenn verður ov seint,
at seta várt lands merki frítt og reint.
4. Men tá tagna stormar um fjallatind,
og tá tiðnar ísur í skorum,
tá sameintir ganga um hallargrind
tit trúgvir í virki og orðum.
Av heilum huga og reinari sál
tit vinna til heiðurs várt móðurmál.